Tidak perlu lagi mainkan isu pembatalan kuliah Ustaz Azhar Idrus
Oleh ABDUL RAZAK IDRIS

5 Mac 2023, 4:55 pm
KUALA LANGAT – Kerajaan negeri menganggap isu larangan ceramah melibatkan pendakwah bebas, Ustaz Azhar Idrus telah selesai dan tidak perlu diperbesarkan kerana melibatkan prosedur sesebuah pihak berkuasa agama negeri.
Menurut Menteri Besar Selangor, Datuk Seri Amirudin Shari, di negeri ini terdapat Jabatan Agama Islam Selangor (JAIS) yang menetapkan syarat-syarat untuk mengajar agama Islam tidak kira siapa pun tokoh agama tersebut.
“Di Terengganu sendiri saya difahamkan Ustaz Azhar menghadapi isu yang sama. Manakala di negeri ini semasa Pakatan Rakyat (PR) mentadbir dan sekarang Pakatan Harapan (PH), beliau memang tiada tauliah.
“Ustaz Azhar sendiri telah membuat penerangan yang baik di media sosial tentang isu dan saya rasa ia sudah jelas,” katanya ketika ditemui pada Program Jelajah Kita Selangor Penyayang di Waterfront Banting hari ini.
Sebelum ini, Azhar menjelaskan bahawa pihaknya telah sedia maklum bahawa Selangor membenarkan kuliah bagi penceramah yang mempunyai tauliah mengajar di negeri berkenaan sahaja.
Mengulas lanjut Amirudin berkata, soal tauliah adalah prosedur bersifat teknikal yang perlu dipenuhi merangkumi temuduga, peperiksaan dan pendaftaran sebagai guru agama Islam bertauliah.

“Saya bersolat Subuh di sini pagi tadi, ada kuliah. Minggu lalu dan bulan lepas di Gombak pun ada kuliah semasa program ini berlangsung.
“Saya tahu penceramah tersebut ahli Pas. Oleh kerana dia ada tauliah saya tidak ada masalah pun untuk mendengar ceramahnya, lainlah kalau dia membawa panji parti maka ia dilarang,” ujarnya.
Justeru, beliau berharap semua pihak patuh dengan bidang kuasa JAIS yang berada di bawah Sultan Selangor, Sultan Sharifuddin Idris Shah. – KOSMO! ONLINE


Pelajar tahfiz dikhuatiri lemas dihanyut ombak Pantai Kemayang
Oleh ROHANA MOHD. NAWI

5 Mac 2023, 3:16 pm
BACHOK – Seorang pelajar tahfiz dikhuatiri lemas selepas tergelincir sebelum terjatuh dari kawasan benteng penghadang ombak di Pantai Kemayang di sini semasa melihat pemandangan air pasang di pantai tersebut pagi tadi.
Dalam kejadian kira-kira pukul 7.30 pagi itu, mangsa, Ahmad Fadhullah Mohamad, 12, masih belum dijumpai manakala kakak, Nurul Afiqah, 19, dan anak saudaranya, Muhamad Nabil Irfaan Ismail Mokhtar, 11, sempat diselamatkan oleh ahli keluarga mereka.
Ibu mangsa, Rosnani Mat Salleh, 60, berkata, dia bersama ahli keluarganya pergi berkelah di pantai tersebut pagi tadi.
Menurutnya, Ahmad Fadhullah yang merupakan anak bongsu daripada 18 orang beradik bersama kakak dan anak saudaranya duduk di atas benteng penghadang ombak sebelum Muhamad Nabil Irfaan terjatuh ke dalam air.
Anggota Pasukan Penyelamat Di Air menjalankan SAR di lokasi mangsa hilang di Pantai Kemayang, Bachok hari ini. FOTO IHSAN BOMBA.
“Nurul Afiqah dan adiknya terjun ke dan air untuk menyelamatkan anak saudaranya, namun Ahmad Fadhullah terus hilang dipercayai dihanyut ombak. Melihat keadaan itu, menantu saya, Soleh Aziz, 25, terus berlari ke atas benteng untuk menyelamat mereka bertiga, namun Ahmad Fadhullah sudah tiada di situ.
“Saya sempat memegang tangannya sebelum dia dikhuatiri lemas. Itu kali terakhir saya melihat wajah Ahmad Fadhullah,” katanya ketika ditemui Kosmo! di lokasi kejadian hari ini.

Sementara itu, Ketua Polis Daerah Bachok, Superintendan Mohamad Ismail Jamaluddin berkata, pihaknya menerima maklumat berhubung kejadian itu kira-kira pukul 8.15 pagi.
Katanya, sepasukan pegawai dan anggota bergegas ke lokasi kejadian untuk menjalankan operasi mencari dan menyelamat (SAR) bersama Jabatan Bomba dan Penyelamat Malaysia serta Angkatan Pertahanan Awam Malaysia.
“Setakat ini, mangsa masih belum dijumpai dan SAR masih dijalankan di kawasan pantai itu,” katanya. – KOSMO! ONLINE


Pelajar tahfiz bakal penuhi keperluan industri
Oleh SITI NOR MAS ERAH AMRAN

5 Mac 2023, 3:07 pm
SEBERANG PERAI – Pelajar tahfiz kini berpeluang menggabungkan kemahiran serta pendidikan akademik bersifat ukhrawi dan duniawi sekali gus mempersiapkan diri untuk mendepani dunia pekerjaan.
Ketua Setiausaha Kementerian Kemajuan Wilayah dan Desa, Datuk Seri Ramlan Harun berkata, program rintis TVET [email protected] menjadi platform bagi pelajar aliran agama membabitkan dua institusi pengajian terpilih memperoleh kemahiran.
Menurutnya, ini melibatkan dua kursus yang ditawarkan iaitu kimpalan dan automotif.
“Bagi sesi pengambilan pertama ini, kita sediakan dua kursus dahulu dan modul pembelajaran akan ditambah baik dari masa ke semasa.
“Kita mahu melahirkan generasi yang bukan sahaja mampu menyeimbangkan perihal duniawi dan ukhrawi, malah berkemahiran bagi memenuhi keperluan industri.
“Di samping itu, kita turut menilai keupayaan pelajar yang mengikuti kursus ini selain memperhalusi kesediaan fasiliti dan pusat tahfiz yang berminat untuk menjalinkan kerjasama untuk sesi pengambilan akan datang,” katanya kepada pemberita di sini semalam.

Beliau berkata demikian selepas Majlis Menandatangani Persefahaman Program TVET [email protected] antara Perda bersama dua institusi pendidikan agama iaitu Madrasah Darul Uloom Shaikh Zakariyya (DUZAK) di Parit Buntar, Perak dan Sekolah Menengah Agama Maahad As-Syakhiah Tahfiz Sains (MATSA) di Simpang Ampat. – KOSMO! ONLINE


Anggota polis tembak mati isteri
Oleh KOSMO!

5 Mac 2023, 2:54 pm
KANGAR – Seorang wanita maut dipercayai akibat ditembak suaminya yang juga seorang anggota polis dalam kejadian di Kampung Bendang Baru, Simpang Empat dekat sini kira-kira pukul 7 pagi tadi.
Mangsa yang berusia 26 tahun merupakan seorang suri rumah manakala suspek berusia 27 tahun dan bertugas di Jabatan Siasatan Jenayah Narkotik Ibu Pejabat Polis Kontinjen Perlis.
Difahamkan, pasangan suami isteri terbabit tidak mempunyai masalah dan sempat minum bersama di dapur sebelum kejadian berlaku.
Berita menyusul. – KOSMO! ONLINE


Hilang tanpa jejak selama 6 hari, penuntut PhD ditemui maut
Oleh NURUL IZZATI ZAINI

5 Mac 2023, 3:23 pm
PETALING JAYA – Kehilangan seorang penuntut doktor falsafah (PhD) Universiti Putra Malaysia, sejak 26 Februari lalu akhirnya terjawab apabila ditemui maut akibat positif Covid-19 di sebuah hotel di Kuala Lumpur, semalam.
Mangsa dikenali sebagai Jordan Anak Maria, 32, kali terakhir dijejaki adalah di Balai Trafik Polis, Ipoh, pada 26 Februari lalu sekitar pukul 5.57 petang kerana ingin membuat laporan polis setelah terlibat dalam kemalangan kecil.
Adiknya, Patricia Pashella Lampon, 22, berkata, selesai membuat laporan tersebut, mendiang bergerak ke Kuala Lumpur dan ada membuat laporan kehilangan dokumen di Balai Polis Brickfields, Kuala Lumpur pada keesokan harinya kira-kira pukul 3.46 pagi.
Selepas itu, jelasnya, mendiang mulai hilang jejak dan tidak dapat dihubungi oleh ahli keluarga sehinggalah berita sedih tentang kematian mangsa akhirnya diterima semalam.
“Mendiang yang bekerja sebagai seorang guru tiba di Semenanjung sejak 21 Februari lalu bagi menyiapkan penulisan tesisnya dalam bidang Politik dan Kerajaan.
“Kali terakhir berhubung, dia ada beritahu yang dia terlibat dalam kemalangan kecil dan ingin membuat laporan polis di Balai Trafik Polis, Ipoh. Saya ada beritahu dia untuk hubungi saya semula selepas itu, tetapi tiada.

“Sejak 26 Februari itu, mendiang hilang tidak dapat dijejaki. Kami telefon rakan-rakannya pun, tetapi tiada seorang pun yang tahu. Kami ahli keluarganya sedia maklum mendiang dalam keadaan kurang sihat dan stress sebagai seorang pelajar. Tetapi tidak tanya lebih-lebih sebab ingin hormati privasi dia,” katanya ketika dihubungi Kosmo!
Tambahnya, mendiang yang merupakan anak sulung daripada tiga beradik tidak menunjukkan sebarang gejala positif Covid-19 kerana mungkin mendiang sendiri tidak mengetahui dia menghidapi penyakit tersebut.
Dalam pada itu, Patricia berkata, penerimaan keluarga sangat berat dan sedih kerana tidak menyangka mendiang akan ‘pergi’ dahulu kerana mendiang merupakan seorang yang sangat aktif dalam menuntut ilmu.
“Mendiang jenis periang, adakalanya dia tegas khusus dalam pendidikan. Dia jenis bercita-cita tinggi dan suka buat kajian. Sejak dari zaman dia belajar, dia sangat aktif menyandang jawatan-jawatan tinggi.
“Dia juga peramah dan pandai membina ‘networking’ dengan orang ramai. Mendiang juga pernah menjadi Felo Perdana di bawah Kementerian Kemajuan Desa dan Wilayah.
“Disebabkan oleh positif Covid-19, kami (ahli keluarga) tidak dapat melihat jasad mendiang sebab prosedur yang telah ditetapkan. Namun tetap berharap walaupun abu mendiang, dapat dibawa semula ke Miri, Sarawak,” katanya. – KOSMO! ONLINE


Mangsa banjir perlu waspada kencing tikus, keracunan makanan
Oleh AMRAN MULUP

5 Mac 2023, 2:42 pm
MELAKA – Kementerian Kesihatan (KKM) memantau mangsa banjir di semua pusat pemindahan sementara (PPS) bagi memastikan mereka tidak dijangkiti penyakit berjangkit yang sering berlaku, setiap kali bah melanda.
Menteri Kesihatan, Dr. Zaliha Mustafa berkata, dua penyakit bawaan air terutama kencing tikus (leptospirosis) dan keracunan makanan perlu diberi perhatian kerana sering berlaku terutama selepas banjir.
Menurutnya, selain menempatkan pasukan perubatan di setiap PPS, kementerian turut menyediakan klinik bergerak bagi memudahkan mangsa mendapat rawatan awal sebelum dibawa ke hospital.
“Kementerian mempunyai prosedur operasi standard (SOP) dan bekerjasama dengan Agensi Pengurusan Bencana Negara (Nadma) apabila berdepan dengan bencana banjir, khususnya yang kini melanda Johor.
“Kita akan menjalankan tugas memantau semua mangsa banjir termasuk membuat semburan di setiap PPS bagi mengelak daripada berlaku penyakit berjangkit dan menyediakan klinik bergerak,” katanya.
Beliau berkata demikian kepada pemberita selepas merasmikan Nursing Professional Group (NPG) International Nursing Conference 2023 di sebuah hotel di sini, hari ini. – KOSMO! ONLINE


359,742 PerantiSiswa telah diagihkan kerajaan
Oleh MOHAMAD NAUFAL MOHAMAD IDRIS

5 Mac 2023, 4:49 pm
SHAH ALAM – Sebanyak 359,742 buah peranti telah diagihkan kepada mahasiswa dan pelajar B40 menerusi program Inisiatif PerantiSiswa.
Menteri Komunikasi dan Digital, Ahmad Fahmi Mohamed Fadzil berkata, ini melibatkan kos keseluruhan berjumlah RM450 juta dengan peranti itu bagi memudahkan proses dan keperluan pembelajaran mereka.
Katanya, kementerian menerima 474,311 permohonan sejak inisiatif itu dibuka pada April tahun lalu.
“Kami membuat saringan kepada semua permohonan ini kerana mahu pastikan hanya yang benar-benar layak sahaja yang menerima peranti ini.
“Dalam tempoh tiga minggu ini pula, 33,540 buah peranti telah diberikan kepada mereka yang layak,” katanya pada sidang akhbar selepas merasmikan majlis pengagihan PerantiSiswa serta MyDIGITAL KKD di Universiti Teknologi Mara (UiTM) Shah Alam, di sini, hari ini.
Menurut Ahmad Fahmi, pihaknya akan mempertimbangkan sama ada akan meneruskan Inisiatif PerantiSiswa pada masa akan datang atau tidak.

“Kami dalam proses meneliti permohonan tambahan, padangan atau mungkin maklum balas, kritikan dan sebagainya.
“Pada waktu ini, kami mahu selesaikan baki pengagihan, tiba masa kita akan buat pengumuman,” katanya. – KOSMO! ONLINE


Penonton Blackpink masih tak dapat atasi konsert Siti Nurhaliza
Oleh KOSMO!

5 Mac 2023, 4:30 pm
PETALING JAYA – Jumlah lautan warna ‘pink’ yang menggegarkan Stadium Bukit Jalil malam tadi ekoran konsert kumpulan terkenal Korea Selatan, Blackpink masih hangat terasa sehingga kini.
Rata-rata di media sosial, kebanyakan penonton yang hadir ke konsert berkenaan sedang rancak memuat naik video dan gambar artis kesayangan mereka itu.
Walau bagaimanapun, jumlah penonton konsert Blackpink seramai 62,000 semalam masih tidak mampu mengatasi jumlah penonton konsert penyanyi nombor satu negara, Datuk Siti Nurhaliza.
Gambar carta jumlah penonton yang hadir ke Stadium Nasional Bukit Jalil.
Menerusi ciapan Pop Crave Asia, konsert Siti Nurhaliza pada tahun 2004 mencatatkan jumlah penonton lebih 70,000 penonton di lokasi yang sama iaitu di Stadium Bukit Jalil.
Jumlah tersebut hampir dicabar oleh konsert A.R Rahman yang diadakan pada 28 Januari lalu dengan mencatatkan lebih 67,000 penonton.
Konsert Blackpink malam tadi pula menduduki tangga ketiga dengan jumlah penonton yang memenuhi stadium adalah seramai 62,000.

Pada tahun 2004, konsert Siti Nurhaliza merupakan konsert jelajah pertama beliau di mana Siti menjelajah 15 lokasi menarik di seluruh Malaysia.
Difahamkan lebih dari sejuta penonton telah hadir sepanjang konsert tersebut dan itu adalah jumlah kehadiran penonton paling terbesar di dalam sejarah konsert di negara Malaysia. – KOSMO! ONLINE


[VIDEO] Satu maut, satu parah tragedi merempit
Oleh ISKANDAR SHAH MOHAMED

5 Mac 2023, 4:36 pm
KLANG – Tindakan dua remaja lelaki dipercayai berlumba motosikal di Persiaran Raja Muda Musa di sini, berakhir tragedi apabila seorang daripada mereka maut dalam kemalangan awal pagi tadi.
Kejadian kira-kira pukul 1.30 pagi menimpa dua mangsa berusia 19 tahun itu turut mengakibatkan seorang lagi parah.
Ketua Polis Daerah Klang Selatan, Asisten Komisioner Cha Hoong Fong berkata, kemalangan itu melibatkan dua motosikal berasingan di jalan dari arah Kompleks Sukan Pandamaran menghala ke Pelabuhan Klang.
Katanya, siasatan awal mendapati kejadian berpunca sekumpulan penunggang motosikal bersaing sesama sendiri dengan menunggang laju dan melulu di jalan tersebut.
“Kedua-dua motosikal mangsa kemudian bergesel sesama sendiri dan tidak dapat mengawal motosikal lalu terjatuh.
“Mereka kemudian dibawa ke Hospital Tengku Ampuan Rahimah (HTAR) Klang bagi mendapatkan rawatan lanjut,” katanya dalam kenyataan hari ini.

Hoong Fong menambah, seorang mangsa bagaimanapun disahkan meninggal dunia pukul 6.50 pagi.
Seorang lagi remaja yang mengalami kecederaan dalaman pada jantung, paru-paru dan buah pinggang masih dirawat di Zon Merah HTAR.
“Ahli keluarga mangsa yang maut telah hadir ke Balai Polis Trafik Klang untuk membuat laporan polis dan kes disiasat mengikut Seksyen 41 (1) Akta Pengangkutan Jalan 1987.
“Kita sedang mengesan perakam video tersebut bagi diambil keterangannya. Orang awam yang mempunyai maklumat berhubung kejadian turut diminta menghubungi pegawai penyiasat Inspektor Syahirah Kamsani di talian 012-4470162 atau Balai Polis Trafik Klang Selatan di talian 03-33722222 atau mana-mana balai polis berdekatan,” katanya.
Terdahulu, tular dua video memaparkan dua penunggang motosikal terbaring cedera selepas terjatuh dan dibantu sekumpulan lelaki di lokasi tersebut. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Ahli kongsi gelap, rakan dicekup samun pemandu teksi
Oleh MASTURAH SURADI

5 Mac 2023, 1:54 pm
KOTA TINGGI – Seorang lelaki yang disyaki ahli kumpulan kongsi gelap bersama rakannya berjaya ditahan selepas empat jam melakukan samun ke atas seorang pemandu teksi di tepi jalan berhampiran Tokong Thai San Kong di Pengerang, semalam.
Ketua Polis Daerah Kota Tinggi, Superintendan Hussin Zamora berkata, kejadian berlaku kira-kira pukul 3.50 petang dimana kedua-kedua suspek berusia 30-an itu pada awalnya menaiki teksi berkenaan dari Gelang Patah menuju ke Pengerang, Johor.
Katanya, mereka kemudian bertindak melakukan samun ke atas pemandu berusia 70-an sebelum berjaya ditahan kawasan semak berhampiran.
“Semasa tiba di tepi jalan berhampiran Tokong Thai San Kong, pada pukul 4.30 petang, suspek telah bertindak mengacukan senjata tajam di belakang pinggang mangsa. Suspek telah mengarahkan mangsa menyerahkan barang berharga dan kemudian melarikan diri ke kawasan dalam semak berdekatan.
“Di dalam kejadian tersebut, dua unit telefon bimbit jenama Nokia, wang tunai RM400 dan seutas jam tangan jenama Casio yang dianggarkan keseluruhan bernilai RM800 telah dilarikan.
“Dalam tempoh tidak lebih daripada empat jam selepas kejadian, bertindak atas maklumat sepasukan polis daripada Bahagian Siasatan Jenayah Ibu Pejabat Polis Daerah Kota Tinggi telah berjaya melakukan tangkapan ke atas kedua-dua suspek serta turut merampas semula barangan milik mangsa yang disamun,” katanya dalam kenyataan hari ini.

Hussin berkata hasil pemeriksaan lanjut ke atas tubuh badan kedua suspek mendapati terdapat tatu berbentuk labah-labah dan lipan pada bahagian dada kiri serta lengan kanan salah seorang suspek dan disyaki merupakan ahli kumpulan kongsi gelap Geng 08. – KOSMO! ONLINE


Rancangan Tebatan Banjir perlu lulus, segerakan Jun ini
Oleh MOHD SHARKAWI LONDING

5 Mac 2023, 1:59 pm
SEGAMAT – Kerajaan memutuskan semua projek Rancangan Tebatan Banjir (RTB) bernilai RM600 juta ke atas diluluskan dan disegerakan mulai Jun ini.
Perdana Menteri, Datuk Seri Anwar Ibrahim berkata, keputusan kerajaan itu dibuat bagi mengelakkan bencana banjir berulang semula sekali gus menjejaskan rakyat.
“Kita putuskan projek mahal RM600 juta atau lebih untuk RTB akan disegerakan. Itu kita lulus dan akan segerakan.
“Tempoh hari saya tangguh sebentar (projek RTB) kerana kita tidak mahu peruntukan untuk bantu rakyat ada ketirisan, ada kecurian.
“Kita perlu proses tender walau disegerakan. Semua projek RTB yang diluluskan harus semuanya beroperasi mulai Jun ini. Jadi tak boleh dilengahkan lagi,” katanya.
Beliau berkata demikian pada sidang akhbar di Pusat Pemindahan Sementara (PPS) Sekolah Jenis Kebangsaan Cina Kampung Tengah, di sini, hari ini.

Terdahulu, Anwar diiringi Menteri Besar Johor, Datuk Onn Hafiz Ghazi meninjau PPS Sekolah Kebangsaan (SK) Gemereh.
Pada 5 Disember lalu, beberapa kelulusan projek tebatan banjir bernilai RM7 bilion, dilaporkan tidak diteruskan.
Anwar dilaporkan berkata, ia membabitkan kelulusan secara rundingan terus yang diluluskan sebelum ini.
Dalam pada itu, Anwar yang juga Menteri Kewangan memberi amaran keras supaya mana-mana jangan mencari peluang mendapatkan habuan tambahan membabitkan apa jua peruntukan kerajaan terutama untuk banjir.
“Saya dah minta ia disegerakan, maksudnya Jun harus ‘take off’ projek RTB. Kita tangguhkan dulu kerana ada masalah.
“Saya mahu beri amaran keras jangan guna peruntukan semasa banjir atau darurat atau apa jua masalah dihadapi rakyat, jangan guna itu bagi mencari peluang untuk habuan tambahan,” katanya.
Sementara itu, Anwar berkata, Menteri Besar ada memaklumkan beberapa projek baharu berkaitan tebatan banjir yang diperlukan di Johor.
“Saya maklumkan oleh kerana kerajaan boleh jimatkan beberapa kos antara RM1 hingga 2 bilion dari projek lama, wang itu boleh dipindahkan untuk memulakan projek baharu.
“Projek baharu itu setakat ini membabitkan Segamat, Kota Tinggi dan kawasan kritikal dilanda banjir lain,” katanya. – KOSMO! ONLINE


JPJ perlu kuasa kenakan tindakan ubah suai kenderaan asing seludup diesel
Oleh MOHD. RAFIE AZIMI

5 Mac 2023, 2:10 pm
BUKIT KAYU HITAM – Kerajaan perlu meminda undang-undang bagi membolehkan Jabatan Pengangkutan Jalan (JPJ) mengambil tindakan terhadap kenderaan asing yang diubah suai untuk melakukan penyeludupan diesel ke negara jiran.
Timbalan Menteri Kewangan, Datuk Seri Ahmad Maslan berkata, pihaknya mendapati JPJ ketika ini tidak memiliki kuasa untuk mengambil tindakan ke atas kenderaan asing yang melakukan pengubahsuaian.
Kata beliau, ia menyebabkan kenderaan tersebut kembali digunakan untuk melakukan jenayah sama setelah pemilik membayar kompaun atas kesalahan penyeludupan dilakukan sebelum itu.
“Jadi saya akan cadangkan kepada Perdana Menteri mengenai kemungkinan pindaan akta yang membolehkan JPJ mengambil tindakan terhadap pengubahsuaian kenderaan asing bagi tujuan penyeludupan.
“Sekarang ini kita seakan tidak boleh ambil tindakan terhadap kenderaan sedemikian sedangkan tujuan utama ubah suai tersebut adalah melakukan penyeludupan diesel yang menyebabkan ketirisan subsidi sekali gus merugikan negara,” katanya.
Beliau berkata demikian pada sidang akhbar selepas melakukan lawatan kerja ke Kompleks Imigresen, Kastam, Kuarantin dan Keselamatan (ICQS) Bukit Kayu Hitam di sini hari ini. – KOSMO! ONLINE


Tidak perlu darurat, hujan berkurangan beberapa hari akan datang – PM
Oleh MOHD SHARKAWI LONDING

5 Mac 2023, 2:23 pm
SEGAMAT – Kerajaan tidak akan mengisytiharkan sebarang darurat berhubung situasi bencana banjir yang berlaku di Johor ketika ini.
Perdana Menteri, Datuk Seri Anwar Ibrahim berkata, pengisytiharan tersebut tidak perlu dilakukan kerana hujan dijangka berkurangan dalam tempoh beberapa hari akan datang.
“Keputusan kerajaan tidak isytihar darurat kerana hujan dijangka berkurangan dan di beberapa tempat sedikit surut. Di beberapa tempat yang mengambil banjir temenung pula, mungkin itu mengambil masa sedikit untuk surut.
“Namun tidak perlu darurat setakat ini dan keadaan banjir difahamkan mulai surut bermula hari ini,”katanya.
Beliau berkata demikian pada sidang akhbar selepas mengadakan tinjauan di pusat pemindahan sementara (PPS) Sekolah Jenis Kebangsaan Cina (SJKC) Kampung Tengah, di sini hari ini.
Terdahulu, beliau melawat PPS Sekolah Kebangsaan (SK) Gemereh.

Pada Jumaat lalu, kabinet tidak membincangkan sebarang keperluan untuk melaksanakan darurat di Johor yang terjejas teruk akibat banjir.
Jurucakap Kerajaan Perpaduan, Fahmi Fadzil berkata, ketika ini Jemaah Menteri berpandangan bantuan segera dapat diberikan kepada mangsa.
Pada masa yang sama kerajaan turut bersetuju untuk memperuntukkan bantuan khas sejumlah RM50 juta selain sebanyak RM10 juta bantuan mangsa banjir kepada Johor disalurkan kepada Agensi Pengurusan Bencana Negara (Nadma) bagi membeli barangan keperluan dan bantuan tambahan kepada penduduk terjejas banjir di negeri itu.
Anwar yang juga Menteri Kewangan berkata, peruntukkan dari kerajaan itu diharap dapat meringankan beban mangsa banjir memandangkan banyak barang kediaman yang rosak akibat bencana itu.
Beliau turut memberitahu telah menghubungi syarikat berkaitan kerajaan (GLC) untuk membantu mangsa banjir di Johor
“Saya juga telah hubungi semua GLC penting kerajaan Persekutuan termasuk Tenaga Nasional Berhad (TNB) untuk selesaikan masalah elekterik dengan kadar segera.
” Selain itu Yayasan Sime Darby menyediakan kit kesihatan kepada 1,500 keluarga dan menyalurkan dana tambahan RM20 juta untuk mangsa banjir di negeri ini,” katanya. – KOSMO! ONLINE


Kes denggi di Kelantan meningkat 583 peratus
Oleh ROSMIZAN RESDI

5 Mac 2023, 2:04 pm
KOTA BHARU – Jumlah kes demam denggi yang dilaporkan di Kelantan bermula Januari sehingga 25 Februari lalu meningkat sebanyak 583 peratus berbanding tempoh yang sama pada tahun lalu.
Pengarah Jabatan Kesihatan Negeri Kelantan (JKNK), Datuk Dr. Zaini Husin berkata, sebanyak 280 kes demam denggi dilaporkan berlaku sepanjang tempoh itu berbanding hanya 41 kes tahun lalu.
Menurutnya, bagaimanapun, jumlah kes tahun ini lebih rendah berbanding jumlah kes sebelum pandemik Covid-19 apabila ia mencatatkan penurunan 72.7 peratus iaitu 1,028 kes pada tahun 2020 dan 59.8 peratus dengan 697 kes pada 2019 dalam tempoh tersebut.
“Sepanjang Januari hingga 25 Februari lalu, sebanyak 11 wabak denggi dilaporkan dan ia menunjukkan peningkatan apabila dua wabak dicatatkan dalam tempoh sama pada tahun lalu
“Daripada sembilan wabak denggi yang dilaporkan, tujuh wabak telah tamat manakala empat wabak lagi masih aktif,” katanya pada sidang akhbar selepas merasmikan Majlis Perasmian Kursus Jururawat Patuh Syariah di Kolej Poly-Tech Mara (KPTM) di sini hari ini.
Mengulas lanjut, Zaini memberitahu, JKNK telah melaksanakan aktiviti kawalan dan pencegahan untuk semua kes termasuk wabak denggi yang dilaporkan di semua lokaliti bagi memutuskan rantaian jangkitan. – KOSMO! ONLINE


Pelakon pukul isteri ditahan, polis akan panggil mangsa
Oleh AZMI NORDIN

5 Mac 2023, 1:31 pm
PETALING JAYA – Pelakon lelaki yang didakwa menumbuk isterinya beberapa kali sehingga cedera di bahagian mata ditahan pihak polis, semalam.
Bagaimanapun, lelaki berusia 29 tahun itu dibebaskan dengan jaminan polis sebaik selesai diambil keterangan pada petang hari sama.
Ketua Polis Selangor Datuk Hussein Omar Khan berkata, pelakon itu ditahan kira-kira 12 tengah hari ketika hadir di Bahagian Siasatan Jenayah Seksual, Wanita dan Kanak-Kanak (D11) Ibu Pejabat Polis Kontinjen (IPK) Selangor.
“Kami akan sambung siasatan, selepas suspek bagi keterangan ada perkara perlu diperjelaskan lagi daripada mangsa.
“Menurut suspek pergelutan berlaku disebabkan perselisihan faham antara suami dan isteri.
“Kes disiasat mengikut Seksyen 323 Kanun Keseksaan,” katanya ketika dihubungi Kosmo! hari ini.

Menurut Hussein, siasatan hampir lengkap dalam satu atau dua hari lagi sebelum dirujuk kepada Timbalan Pendakwa Raya (TPR).
Terdahulu, isteri seorang pelakon membuat laporan polis selepas mendakwa ditumbuk oleh suaminya di kawasan Rehat dan Rawat (R&R) Sungai Buloh.
Kejadian berlaku disebabkan pergelutan di dalam kereta antara suspek dan juga mangsa ketika berada di lokasi kejadian. – KOSMO! ONLINE


Mangsa banjir di Tampin terus catat penurunan
Oleh KOSMO!

5 Mac 2023, 1:40 pm
SEREMBAN – Jumlah mangsa banjir yang masih berada di pusat pemindahan sementara (PPS) di daerah Tampin terus menunjukkan penurunan kepada 478 orang.
Pengarah Angkatan Pertahanan Awam Malaysia (APM) Negeri Sembilan, Leftenan Kol. (PA) Mohd. Nazri Mes Kam berkata, setakat pukul 12 tengah hari tadi, masih terdapat dua buah PPS yang masih dibuka iaitu di Sekolah Kebangsaan (SK) Sungai Kelamah dan Dewan Besar Gemas.
“Seramai 473 orang mangsa banjir daripada 122 buah keluarga masih ditempatkan di PPS SK Sungai Kelamah manakala lima orang mangsa daripada sebuah keluarga masih berada di PPS Dewan Besar Gemas,” katanya hari ini.
Tambah beliau, dua buah PPS telah ditutup pagi tadi iaitu di Sekolah Menengah Kebangsaan (SMK) Gemas yang ditutup pada pukul 7 pagi tadi manakala PPS SK Londah ditutup pada pukul 10.30 pagi. – KOSMO! ONLINE


Banjir: Lebih 13,000 keluarga di lima negeri terjejas
Oleh EDDY AQMAL MOHAMED HAMIDI

5 Mac 2023, 1:45 pm
PUTRAJAYA – Seramai 46,230 mangsa daripada 13,362 keluarga telah dikenal pasti terkesan akibat bencana banjir yang melanda lima buah negeri di seluruh negara sejak beberapa hari lalu.
Kementerian Pembangunan Wanita, Keluarga dan Masyarakat (KPWKM) berkata, setakat pukul 10 pagi tadi, sebanyak 299 buah pusat pemindahan sementara (PPS) telah dibuka di negeri-negeri yang terkesan.
“Johor mencatatkan jumlah PPS tertinggi dengan 266 PPS, diikuti Pahang (23 PPS), Melaka (lima PPS), Selangor (dua PPS) dan Negeri Sembilan (tiga PPS).
“Petugas-petugas Jabatan Kebajikan Masyarakat (JKM) di semua kawasan yang terlibat telah digerakkan untuk menguruskan mangsa-mangsa bencana banjir bersama agensi-agensi lain mengikut keperluan dan peranan masing-masing,” katanya dalam satu kenyataan hari ini.
Menurut kementerian tersebut, semua barang keperluan tambahan melalui Perolehan Darurat Negeri dan Persekutuan dengan nilai RM1.74 juta juga telah sempurna diselesaikan.
“Agihan telah dilaksanakan sejak Sabtu lalu dan dilaporkan lebih 70 peratus barangan diterima telah diagihkan ke daerah-daerah khususnya di Segamat dan Batu Pahat, Johor.

“Bilik Gerakan JKM Johor boleh dihubungi melalui 07-228 1453. Bilik Gerakan JKM di negeri-negeri lain akan diaktifkan mengikut keperluan dan keadaan banjir semasa. Orang ramai juga boleh menghubungi Talian Kasih 15999 yang beroperasi 24 jam sekiranya perlu,” ujarnya.
Tambah kenyataan itu, maklumat terkini mengenai PPS di seluruh negara juga boleh diakses oleh orang ramai melalui Aplikasi InfoBencanaJKM 2.0 yang boleh dimuat turun melalui Apps Store dan Play Store.
“Semua syarikat korporat, badan bukan kerajaan (NGO) dan individu dimohon agar dapat menghulurkan bantuan dan sumbangan yang amat diperlukan oleh mangsa-mangsa banjir.
“Semua sumbangan boleh disalurkan terus kepada nombor akaun 160140010004801 (Alliance
Bank Berhad, Yayasan Kebajikan Negara),” katanya. – KOSMO! ONLINE


Stacy tunggu restu suami masuk Gegar Vaganza
Oleh MOHD. HAIKAL ISA

5 Mac 2023, 1:31 pm
KUALA LUMPUR – Demi merancakkan kembali langkahnya sebagai seorang penyanyi, Stacy tidak menolak sekiranya diberi pelawaan bertanding dalam pertandingan nyanyian seperti Gegar Vaganza (GV).
Bagaimanapun, menurut Stacy atau nama sebenarnya, Ummu Shaikhah Stacy Anam, apa-apa sekalipun, dia perlu berbincang dan mendapat restu daripada suami, Akim Ahmad.
“Saya akan tunggu restu daripada suami saya (ketawa).
“Tapi sejujurnya, ikut perancangan juga. Saya dan Akim dua-dua penyanyi dan juga, komposer.
“Memang kami ada ruang atau kebebasan dari segi masa tapi perlu diatur dengan baik supaya tiga orang anak kami tidak terabai,” katanya kepada Kosmo! Online, baru-baru ini.
Stacy yang ditemui usai konsert DFP Presents Stacy di Dewan Filharmonik Petronas di sini berkata lagi, anak-anak adalah yang utama dalam pada kerjaya seni terus berjalan.

“Dalam pada kami bekerja setiap hari, kebajikan anak-anak juga adalah yang paling nombor satu.
“Insya-Allah. Mudah-mudahan,” kata Stacy, 33, yang mendendangkan lebih 15 buah lagu pada konsert tersebut.
Terdahulu, buat pertama kali selepas 15 tahun bergelar penyanyi, Stacy mengadakan persembahan berskala konsert di DFP.
Konsert tersebut melakar sejarah sebagai konsert pertama yang di-strim secara langsung (live streaming) menerusi akaun YouTube DFP. – KOSMO! ONLINE


Mangsa banjir di Johor terus meningkat kepada 46,742
Oleh MOHAMAD FAIZAL HASHIM

5 Mac 2023, 2:32 pm
JOHOR BAHRU – Seramai 3,497 mangsa daripada 990 keluarga terpaksa dipindahkan apabila banjir terus melanda di kesemua 10 daerah di negeri ini setakat pukul 12 tengah hari tadi.
Jumlah keseluruhan mangsa banjir meningkat kepada 46,742 mangsa daripada 13,552 keluarga di 264 pusat pemindahan sementara (PPS), menurut maklumat terkini oleh Jawatankuasa Pengurusan Bencana Negeri.
Setiausaha Kerajaan Negeri, Tan Sri Dr. Azmi Rohani berkata, angka itu terus melonjak setelah bilangan mangsa di Batu Pahat meningkat lebih dua kali ganda daripada 7,830 mangsa, semalam kepada 15,915 dalam tempoh yang sama.
Beliau berkata, angka itu melibatkan 4,616 keluarga yang ditempatkan di 62 PPS termasuk 17 yang baru dibuka.
BEBERAPA penunggang motosikal melintasi air banjir di Jalan Yong Peng – Chaah berdekatan Kampung Temehel , Yong Peng, Batu Pahat hari ini. – Foto RAJA JAAFAR ALI / KOSMO!
“Selain Batu Pahat, turut mencatatkan jumlah mangsa tertinggi ialah Segamat dengan 13,319 mangsa daripada 3,895 keluarga diikuti Kluang (5,270), Muar (4,103), Kota Tinggi (3,249) dan Tangkak (3,007).
“Sementara itu, empat daerah lain merekodkan jumlah mangsa di bawah 1,000 penduduk iaitu Mersing (975), Johor Bahru (511), Pontian (330) dan Kulai (63),” katanya dalam kenyataan hari ini.

Azmi yang juga Pengerusi Jawatankuasa Pengurusan Bencana Negeri (JPBN) memberitahu, jumlah mangsa korban banjir di negeri ini seramai empat orang iaitu satu kes di Kluang dan tiga kes di Segamat.
Katanya, mangsa maut di Kluang setelah kenderaan dipandunya itu dihanyutkan arus deras ketika berada dalam perjalanan, manakala tiga mangsa di Segamat dilaporkan mati lemas. – KOSMO! ONLINE


Bekas askar redah banjir cari makanan penghuni PPS
Oleh FARAHWAHIDA AHMAD

5 Mac 2023, 1:22 pm
SEGAMAT – Rintihan mangsa-mangsa banjir yang sudah hampir 48 jam tidak dapat mengalas perut membuatkan seorang bekas askar wataniah tekad meredah arus banjir bagi mencari makanan.
Mohd. Salleh Ishak, 47, yang juga merupakan mangsa banjir berkata, tiada apa yang difikirkannya selain ingin keluar mendapatkan makanan bagi 60 penghuni PPS yang kelaparan.
“Keluarga saya serta kira-kira 60 keluarga lain mula berpindah ke pusat pemindahan sementara (PPS) di Sekolah Kebangsaan (SK) Seri Bali di sini pada awal pagi Rabu lalu.
“Bagaimanapun situasi diluar jangka dan paras air yang tinggi berserta arus deras di laluan masuk ke sekolah ini menyebabkan bantuan tidak boleh dihantar. Kesan daripada kenaikan air tersebut, kesemua mangsa terpaksa menahan lapar selama dua malam di PPS.
“Selepas itu, saya tekad menghubungi beberapa penduduk berhampiran yang tidak terjejas dengan banjir meminta bantuan mereka bagi menyediakan beberapa makanan kepada mangsa banjir di PPS ini,” katanya ketika ditemui di PPS Sekolah Kebangsaan (SK) Seri Bali, Chaah di sini, hari ini.
Menurut Mohd. Salleh, dia sememangnya menyedari arus deras banjir boleh membahayakan nyawanya, tetapi itu sahaja ikhtiar terakhir untuk meneruskan hidup.

Ini kerana ketika itu tidak ada bantuan yang dapat masuk ke PPS dan hanya ada jiran-jiran di kawasan berhampiran yang tidak dilanda banjir untuk meminta sedikit makanan di rumah mereka. – KOSMO! ONLINE


Wanita ketagih makan tisu tandas selama 23 tahun
Oleh KOSMO

5 Mac 2023, 12:00 pm
CHICAGO, ILLINOIS – Seorang wanita dari Chicago, Amerika Syarikat mempunyai masalah ketagihan  memakan tisu tandas yang telah dialami selama 23 tahun lalu, lapor portal berita LadBible kelmarin.
Wanita dikenali sebagai Kesha, 34, itu berkata, dia memakan kira-kira 75 helai tisu tandas setiap hari meskipun sering dilarang oleh ibunya.
Menerusi temu bual dalam program televisyen My Strange Addiction, Kesha menjelaskan bahawa dia menghidap keadaan digelar xylophagia, iaitu sejenis gangguan pemakanan yang melibatkan penggunaan kertas.
Kesha percaya masalah itu disebabkan oleh trauma zaman kanak-kanak yang dialami ketika berada di tahun enam apabila dia berpindah keluar dari rumah dan tinggal bersama nenek dan ibu saudaranya.
“Mungkin saya gemar mengunyah tisu tandas disebabkan perasaan gembira apabila kertas tersebut mengenai pada lidah lalu larut di dalam mulut,” katanya.
Tambah wanita berkenaan, dia mengaku sukar untuk membuang air besar sekiranya makan tisu tandas terlalu banyak sehingga ada masanya mengalami kekejangan perut.

Sementara itu, ibu Kesha yang enggan dikenali berkata, sekiranya seseorang cuba mengambil tisu daripada tangan wanita itu, dia pasti akan marah.
“Setiap kali saya melihat Kesha, dia pasti sedang memegang tisu tandas dan cuba menyembunyikannya di belakang tangannya,” ujarnya.
Dalam pada itu, seorang pakar psikiatri, Kimm Dennis berkata, perbuatan Kesha amat berbahaya kerana sekiranya usus pecah di dalam perut, ia boleh membawa maut. – Agensi


Reza Rahadian antara calon bawa watak Anwar
Oleh MOHD. HAIKAL ISA

5 Mac 2023, 12:03 pm
KUALA LUMPUR – Pengarah filem Anwar, The Untold Story, Viva Westi mendedahkan aktor ‘papan atas’ Indonesia iaitu Reza Rahadian merupakan antara calon yang sepatutnya melakonkan watak Datuk Seri Anwar Ibrahim dalam filem tersebut.
Bagaimanapun, Westi, 51, berkata, sudah menjadi takdir Farid Kamil terpilih melakonkan karakter sosok politik yang begitu disegani itu.
“Reza adalah salah seorang pelakon yang ingin sekali memainkan watak Anwar namun atas kekangan jadual, perihal tersebut tidak dapat direalisasikan.
“Waktu ditawarkan, dia juga menjadi juri untuk Festival Filem Indonesia (FFI). Sebenarnya, dia berminat cuma dia minta sama ada boleh atau tidak waktu dipanjangkan untuk latihan dan sebagainya disebabkan terlibat dengan FFI.
“Saya cakap kepada dia, memang tak boleh ikut jadualnya. Saya percaya bahawa Farid Kamil ditakdirkan menjayakan watak Anwar dalam filem ini,” katanya kepada Kosmo! Online.
Westi yang ditemui pada majlis pelancaran filem terbitan produksi Bianglala Entertainment itu di ibu negara baru-baru ini yakin dengan kredibiliti Farid memainkan peranan Anwar Ibrahim.

“Saya masih ingat, dua bulan nak mula penggambaran, saya masih belum jumpa pelakon yang melakonkan watak Anwar.
“Penerbit (Zunar) minta saya pertimbangkan Farid untuk memainkan watak Anwar. Esoknya, saya ke Kuala Lumpur untuk bertemu dengan Farid.
PENGARAH filem Anwar, The Untold Story iaitu Viva Westi mendedahkan Reza Rahadian merupakan antara calon aktor yang berminat memainkan watak Anwar Ibrahim. – FAIZ ALIF.
“Saya jumpa dia dalam sejam atau setengah jam. Waktu ditawarkan, dia adalah orang pertama yang bersetuju terus ingin membawakan watak Anwar. Yang lain ada alasan tersendiri nak tengok skrip dahulu, tunggu waktu dahulu,” ujarnya.
Filem Anwar, The Untold Story yang mengisahkan perjalanan politik Anwar memerangi rasuah dalam negara akan mula ditayangkan di pawagam seluruh negara pada Mei depan.
Set masa filem tersebut berdasarkan cabaran yang dihadapi Anwar dalam menangani isu rasuah di negara ini bermula dari 1993 sehingga 1998, iaitu ketika dilantik sebagai Menteri Kewangan sehingga dipecat dan dipenjarakan.
Diolah daripada kisah benar, alur ceritanya adalah mengenai ketegasan Anwar yang konsisten menolak berbagai jenis imbuhan dan wang tunai daripada pihak tertentu.
Selain itu, filem berkenaan turut memaparkan bagaimana Anwar enggan menggunakan wang rakyat untuk menyelamatkan syarikat dimiliki anak pemimpin tertentu yang mengalami kerugian berbilion ringgit.
Filem terbitan produksi Bianglala Entertainment itu menampilkan barisan pelakon hebat termasuk Acha Septriasa sebagai Datuk Seri Dr. Wan Azizah Wan Ismail dan Hasnul Rahmat menggalas watak sebagai Tun Dr Mahathir Mohamad.
Selain Malaysia, filem Anwar, The Untold Story akan ditayangkan serentak di beberapa negara termasuk Brunei dan Singapura. – KOSMO! ONLINE


Puteri Sarah adalah sebab saya di tempat sekarang – Shuhada
Oleh MOHD. HAIKAL ISA

5 Mac 2023, 1:00 pm
PETALING JAYA – Tanpa berselindung, isteri kepada pelakon Hafidz Roshdi iaitu Nurul Shuhada Mat Shukri mengakui bahawa Puteri Sarah adalah sebab mengapa dia berani tampil ke hadapan mempertahankan diri.
Shuhada, 29, merakamkan ucapan terima kasih tidak terhingga buat wanita itu yang turut berdepan situasi sama apabila rumah tangga dibina akhirnya menemui jalan noktah atau perceraian.
“Dia (Puteri Sarah) adalah orang pertama yang buat saya berada di tempat sekarang.
“Terima kasih kak Puteri Sarah (tulis sambil air mata mengalir seperti darah turun dua hari lepas),” coretnya menerusi InstaStory.
Terdahulu, Kosmo! Online melaporkan, Sarah atau nama sebenarnya, Puteri Sarah Liyana Megat Kamaruddin mengakui ada berhubung dengan Shuhada untuk memberi tunjuk ajar apa yang perlu dilakukan dari segi undang-undang andai berdepan ketidakadilan dalam rumah tangga.
Sarah mendedahkan, sewaktu mengerjakan umrah di Tanah Suci, Shuhada ada menghubunginya menerusi media sosial (Instagram) dan sejak itu, dia sekadar memberi bimbingan dan nasihat guaman kepadanya.

Bagaimanapun ujar Sarah yang bakal muncul dengan drama rantaian terbaharu, Andai Itu Takdirnya menafikan bahawa rumah tangga Shuhada dan Hafidz berakhir disebabkan dirinya mempengaruhi wanita itu.
Pada 2 Mac lalu, Hafidz didakwa menumbuk bahagian kiri wajah Shuhada sebanyak tiga kali selepas berlaku pertengkaran antara mereka di sebuah lokasi berdekatan kawasan rehat dan rawat (R&R), Sungai Buloh, Selangor sekitar pukul 6 pagi.
Akibat kejadian tersebut, Shuhada terpaksa menerima 10 jahitan pada wajahnya.
Susulan kejadian terbabit, dua ahli keluarganya turut membuat laporan polis dan kes dirujuk ke Bahagian Siasatan Jenayah Seksual, Wanita dan Kanak-Kanak (D11), Ibu Pejabat Polis Kontijen (IPK), Selangor.
Hafidz dan Shuhada mendirikan rumah tangga pada April 2016 dan hasil perkongsian hidup, mereka dikurniakan dua cahaya mata iaitu Humairah, 6, dan Umar, 2.
Hafidz melafazkan cerai terhadap Shuhada melalui panggilan telefon bersaksikan keluarga 22 Februari lalu sebelum wanita itu memfailkan proses pengesahan lafaz cerai di Mahkamah Syariah Shah Alam. – KOSMO! ONLINE


Keputusan permohonan ke tingkatan 1 sekolah khusus diumum 17 Mac depan
Oleh AMREE AHMAD

5 Mac 2023, 11:50 am
PUTRAJAYA – Ibu bapa atau penjaga yang telah memohon kemasukan anak mereka ke tingkatan satu sekolah khusus boleh membuat semakan keputusan mulai 17 Mac depan.
Perkara tersebut dimaklumkan oleh pihak Kementerian Pendidikan menerusi pautan laman sesawang rasmi Sistem Permohonan Sekolah Khusus Ke Tingkatan Satu (SPSKT1) yang turut dikongsi pentadbir laman sosial Sekolah Berasrama Penuh (SBP) Malaysia.
Semakan tawaran tersebut boleh dilakukan melalui pautan https://spskt1.moe.gov.my/ atau aplikasi perkhidmatan elektronik kementerian berkenaan iaitu https://www.moe.gov.my.
SPSKT1 diperkenalkan ekoran pengumuman bekas Menteri Kanan Pendidikan, Datuk Dr. Radzi Md. Jidin membatalkan Ujian Pencapaian Sekolah Rendah (UPSR) pada 2020.
Ia menjadi kaedah baharu pemilihan murid tahun enam di sekolah rendah memasuki SBP dan Sekolah Menengah Kebangsaan Agama (SMKA) dikendalikan pihak kementerian. – KOSMO! ONLINE


Bapa saudara dukung ke pelamin kerana banjir undang sebak
Oleh KOSMO!

5 Mac 2023, 11:41 am
PETALING JAYA – Kasih sayang seorang bapa saudara yang sanggup mendukung anak saudaranya ke pelamin telah meruntun hati ramai pengguna media sosial hari ini.
Menerusi video yang dimuat naik oleh @oohlysa di akaun TikToknya, menunjukkan keadaan rumah pengantin perempuan di Kuala Rompin, Pahang telah dinaiki air sehingga ke depan pintu rumah.
Bapa saudara kemudiannya mendukung pengantin perempuan dalam keadaan banjir dan hujan lebat ke pelamin perkahwinan.
Difahamkan ayah pengantin perempuan telah pun dijemput Ilahi dua tahun lepas.
Sehingga kini video tersebut telah mendapat tiga juta tontonan, 448,600 tanda suka dan 21,100 perkongsian.
Tinjauan Kosmo! di ruangan komen, ramai yang sebak dan terharu melihat kasih sayang bapa saudara pengantin tersebut dalam memastikan majlis anak saudaranya berjalan dengan lancar.

“Sebenarnya segarang-garang ayah kita semua, tapi dalam hati dia tetap ada taman tau.. untuk anak lelaki, ayah ibarat kawan yang setia untuk anak perempuannya,” komen Najmi.
“Lagi sebak bila terfikir, ayah yang dah tua masih kuat boleh dukung kita lagi,” komen Azmil pula.
“Saya tidak membesar dengan kasih sayang ayah tetapi bila tengok orang lain dapat kasih sayang ayah selalu paling menyentuh hati,” komen pengguna yang lain. – KOSMO! ONLINE


Tragedi gelombang besar 75 tahun berulang kembali di Segamat
Oleh FARAHWAHIDA AHMAD

5 Mac 2023, 11:23 am
SEGAMAT – Banjir yang melanda daerah ini, mencetuskan keresahan dalam kalangan penduduk yang menyifatkan situasi kali ini yang terburuk.
Bagi Ali Md. Yusof, 75, dia mendakwa keadaan banjir yang berlaku kini seakan sama yang berlaku sebelum tragedi gelombang besar melanda pada 1948.
“Hujan bermula sejak tengah malam Selasa dan saya terjaga pada pukul 4 pagi sebelum mendapati air sudah naik dua meter di luar rumah, manakala di bahagian dapur pula telah dimasuki air.
“Saya terus mengejutkan ahli keluarga agar berkemas dan melakukan persiapan, namun tidak sempat mengalihkan kenderaan dan peralatan elektrik di tempat selamat.
“Jika hujan masih berterusan sehingga esok, kami bimbang akan berlaku seperti banjir besar pada 1948 yang masih lagi menjadi igauan warga Segamat,” katanya ketika ditemui di pusat pemindahan Sementara (PPS) Sekolah Kebangsaan (SK) Seri Bali di sini.
Menurutnya, pada tahun 1948 sebahagian besar penduduk di Kampung Jawa Baru memilih untuk membina rumah yang bertiang tinggi bagi mengelakkan banjir berikutan kawasan berkenaan sering dilanda banjir dan berdekatan Sungai Chaah.

Sementara itu, Pegawai Daerah Segamat, Mohd. Masni Wakiman berkata, sehingga kini, seramai 13,334 mangsa telah ditempatkan di PPS.
Beberapa jalan utama dan alternatif di daerah ini juga dinaiki air menyebabkan kenderaan ringan gagal melalui jalan berkenaan. – KOSMO! ONLINE


Alphard pula guna lorong motosikal Lebuh Raya Persekutuan
Oleh AZMI NORDIN

5 Mac 2023, 11:58 am
PETALING JAYA – Satu laporan polis serta kertas siasatan dibuka berhubung kejadian sebuah kenderaan pelbagai guna jenis Toyota Alphard menggunakan laluan motosikal di Lebuh Raya Persekutuan, menghala Kuala Lumpur, di sini, semalam.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, kejadian tersebut dikesan pihaknya pada pukul 10.30 malam menerusi sebuah video tular di aplikasi WhatsApp.
Katanya, rakaman video tular berdurasi 25 saat itu memaparkan sebuah kereta jenis Toyota Alphard dipandu di lorong motosikal.
“Hasil semakan mendapati kejadian tersebut berlaku semalam dan tindakan mengesan pemilik kenderaan masih dijalankan.
“Kes disiasat di bawah Seksyen 42 Akta Pengangkutan Jalan 1987 kerana memandu secara melulu dan membahayakan,” katanya dalam kenyataan hari ini.
Justeru, Mohamad Fakhruddin menasihatkan kesemua pengguna jalan raya supaya tidak melakukan tindakan yang akan membahayakan nyawa arau keselamatan orang lain.

“Mana-mana saksi yang lihat kejadian mohon tampil ke balai polis berdekatan atau berhubung terus dengan Pegawai Penyiasat Trafik, Inspektor Mohd. Hafeez Faesal A. Aziz di talian 013-32311232 bagi membantu siasatan,” katanya. – KOSMO! ONLINE


Finas, SKMM ambil tindakan terhadap produksi Mentega Terbang
Oleh MOHAMAD NAUFAL MOHAMAD IDRIS

5 Mac 2023, 12:55 pm
SHAH ALAM – Perbadanan Kemajuan Filem Nasional Malaysia (Finas) dan Suruhanjaya Komunikasi dan Multimedia Malaysia (SKMM) akan mengambil tindakan terhadap produksi filem indie kontroversi, Mentega Terbang.
Menteri Komunikasi dan Digital, Ahmad Fahmi Mohamed Fadzil berkata, saluran penstriman dalam talian yang menayangkan filem berkenaan sudah mengeluarkan Mentega Terbang daripada saluran mereka pada 27 Februari lalu.
“Pihak Finas sedang menyiasat beberapa aspek lain (terhadap Mentega Terbang) sekiranya mereka ada buat kesalahan di bawah undang-undang badan ini.
“Menteri di Jabatan Perdana Menteri (Hal Ehwal Agama), (Datuk Mohd. Na’im Mokhtar) pun telah memberi maklum balas mengenai filem itu,” katanya selepas menghadiri Majlis Pengagihan PerantiSiswa serta merasmikan MyDIGITAL Kementerian Komunikasi dan Digital (KKD) di Universiti Teknologi Mara (UiTM) di sini, hari ini.
Dalam pada itu, Ahmad Fahmi mendakwa filem tersebut sudah dikongsikan oleh pengguna media sosial sejak tahun 2021 dan bukannya baru-baru ini.
Tangkap layar filem Mentega Terbang yang mencetuskan kontroversi kerana didakwa sebagai penghinaan kepada agama Islam.
Justeru, beliau mempersoalkan mengapa kerajaan terdahulu tidak mengambil tindakan terhadap produksi Mentega Terbang sebelum ini.

“(Selain tayangan di saluran penstriman), terdapat beberapa pihak yang dilihat sengaja menularkan beberapa sedutan video filem itu, seolah-olah ada ‘udang di sebalik batu’.
“Apapun, kerajaan sekarang ini akan menyelesaikan isu ini yang tidak diselesaikan sebelum ini,” tegasnya.
Dalam pada itu, Ahmad Fahmi mengingatkan kepada semua penerbit dan produksi filem supaya mengikut garis panduan pembuatan filem yang telah ditetapkan Finas dan Lembaga Penapisan Filem (LPF).
Terdahulu, Mohd. Na’im mahu Jakim mengemukakan ulasan terperinci kepada SKMM supaya tindakan undang-undang dapat diambil. – KOSMO! ONLINE


Warga Pakistan, Indonesia dikesan sewa, beli kenderaan terpakai
Oleh ROSLIZA MOHAMED

5 Mac 2023, 12:45 pm
KOTA BHARU – Jabatan Pengangkutan Jalan (JPJ) mengesan ada dalam kalangan warga asing dari Pakistan dan Indonesia di negara ini menyewa atau membeli kenderaan milik orang tempatan.
Ketua Pengarahnya, Datuk Zailani Hashim berkata, selain daripada pelarian etnik Rohingya, warga asing dari kedua-dua negara tersebut juga memandu kenderaan di atas jalan raya di negara ini.
Menurutnya, keadaan itu dapat dilihat menerusi pemantauan dan risikan JPJ di seluruh negara apabila mendapati warga asing dari Pakistan atau Indonesia menyewa atau membeli motosikal dan kereta terpakai pada harga yang lebih mahal.
“Sehubungan itu, pemilik kenderaan persendirian memperoleh keuntungan berlipat kali ganda dengan membuat urus niaga dengan warga asing.
“Selain pelarian etnik Rohingya, warga Pakistan dan Indonesia ramai yang membeli atau menyewa kenderan di kawasan Pantai Barat negara ini. Kegiatan ini sudah lama dikesan dan JPJ bersama agensi penguatkuasaan lain sentiasa menjalankan operasi untuk mengekang masalah tersebut,” katanya.
Beliau berkata demikian kepada pemberita semasa hadir ke Majlis Alumni Sekolah Menengah Kebangsaan Sultan Ismail (SMKSI) dan Maktab Sultan Ismail (SIC) 2023 di sebuah hotel di sini malam tadi.

Mengulas lanjut, Zailani memberitahu, kes yang melibatkan pemandu warga asing tidak berlaku sekiranya warga tempatan tidak menjual atau menyewakan kepada mereka. – KOSMO! ONLINE


RM64.2 juta diperlukan untuk mengatasi kesesakan di Tambak Johor
Oleh AHMAD SHAHERMAN SHAMSURI

6 Mac 2023, 9:40 pm
PETALING JAYA – Jawatankuasa Khas Bagi Menangani Kesesakan di Tambak Johor bercadang untuk melaksanakan beberapa inisiatif baharu melibatkan peruntukan kira-kira RM64.2 juta.
Timbalan Perdana Menteri, Datuk Seri Fadillah Yusof berkata, keputusan itu dibuat pada satu mesyuarat khas petang tadi dan kesemua cadangan berkenaan akan dibawa ke Kabinet untuk memdapatkan kelulusan.
Jelas beliau, antara inisiatif baharu yang dibincangkan ialah penggabungan dewan penumpang bas di Kompleks Sultan Abu Bakar di Gelang Patah dengan anggaran kos RM25 juta.
“Turut dicadangkan adalah menaik taraf kaunter pemeriksaan lori baharu di Zon Lori Masuk dan Bay Pemeriksaan Jabatan Perkhidmatan Kuarantin dan Pemeriksaan Malaysia (Maqis) dengan anggaran kos RM30.6 juta serta membina tandas baru untuk orang awam dengan anggaran kos RM8.6 juta.
“Selain itu, berdasarkan kepada trend peningkatan pengembara yang dijangkakan meningkat sehingga 17.2 peratus setiap tahun, maka kajian semula perjawatan perlu dibuat bagi mengimbangi beban tugas pegawai dengan trend peningkatan ini,” katanya di laman Facebook hari ini.
Terdahulu, beliau memaklumkan, mesyuarat khas itu juga turut dihadiri Menteri Pengangkutan, Anthony Loke Siew Fook, Timbalan Menteri Dalam Negeri, Datuk Seri Shamsul Anuar Nasarah dan Timbalan Menteri Luar Negeri, Datuk Muhammad Alamin.

Hadir sama, Timbalan Menteri Kewangan, Datuk Seri Ahmad Maslan, Timbalan Menteri Pertanian dan Keterjaminan Makanan, Chan Foong Hin dan beberapa wakil kementerian serta agensi berkaitan.
Tambah Fadillah, mesyuarat khas itu juga bersetuju dengan cadangan mewujudkan ‘Single Entry Point’ di sempadan Malaysia dan Singapura.
Katanya, cadangan itu akan diperhalusi oleh pihak Kementerian Dalam Negeri bersama kementerian serta agensi lain yang berkaitan sebelum diangkat dalam Mesyuarat Jemaah Menteri.
“Jika dipersetujui maka jawatankuasa teknikal akan dibentuk untuk berbincang dengan Singapura sama ada cadangan ini boleh dilaksanakan ataupun tidak kerana ia memerlukan perubahan dari segi perundangan dan perlu mendapat persetujuan serta kerjasama pihak Singapura.
“Pada masa sama, mesyuarat turut mengambil maklum mengenai status Pelaksanaan Penubuhan Agensi Tunggal Kawalan Sempadan dan Pintu Masuk (Single Border Agency – SBA) sebagai salah satu inisiatif jangka panjang meningkatkan kecekapan pengurusan di pintu masuk negara.
“Kerajaan menjangkakan SBA akan mula dilaksanakan secara berperingkat bermula Januari 2024,” ujarnya. – KOSMO! ONLINE


Razarudin lawat keluarga isteri anggota maut terkena tembakan
Oleh AZMI NORDIN

6 Mac 2023, 9:28 pm
PETALING JAYA -Timbalan Ketua Polis Negara, Tan Sri Razarudin Husain meluangkan masa menziarahi keluarga isteri anggota polis yang maut akibat terkena beberapa das tembakan, petang tadi.
Dalam lawatan tersebut, Razarudin menzahirkan rasa dukacita atas kemalangan jiwa yang berlaku dan memberikan sokongan moral serta menyampaikan sumbangan kebajikan kepada keluarga mangsa.
Lawatan itu diadakan bersama isteri beliau merangkap Naib Pengerusi Persatuan Keluarga Polis (PERKEP) Malaysia, Puan Sri Zainah Othman di kediaman keluarga mangsa di Kampung Bendang Baru, Simpang Empat, Perlis.
Semalam, media melaporkan isteri kepada seorang anggota polis berpangkat Lans Koperal meninggal dunia akibat terkena tembakan yang dilepaskan oleh suaminya di kediaman mereka.
Kes tersebut masih dalam siasatan mengikut Seksyen 302 Kanun Keseksaan dan suspek kini direman tujuh hari sehingga Ahad ini untuk membantu siasatan. – KOSMO! ONLINE.


Dua lelaki disyaki dalang seleweng diesel bersubsidi ditahan
Oleh LUQMAN RIDHWAN MOHAMED NOR

6 Mac 2023, 10:23 pm
LUMUT – Dua lelaki tempatan berusia 69 dan 53 tahun ditahan Kementerian Perdagangan Dalam Negeri dan Kos Sara Hidup (KPDN) Perak kerana disyaki menjadi dalang utama kegiatan menyeleweng minyak diesel bersubsidi di sini hari ini.
Pengarahnya, Datuk Kamalludin Ismail berkata, kedua-duanya ditahan di kawasan kuari Pundut di sini menerusi Ops Tiris yang dijalankan kira-kira pukul 1.30 petang hari ini.
“Kejayaan operasi kali ini adalah hasil pemantauan dan intipan selama seminggu ke atas aktiviti pembelian minyak diesel di stesen minyak sekitar Manjung menggunakan kenderaan lori.
“Modus operandi aktiviti penyelewengan ini adalah dengan menggunakan sebuah kenderaan jenis lori yang disyaki telah diubah suai tangki asalnya. Minyak diesel di stesen minyak akan dibeli secara berulang kali untuk mengaburi kegiatan haram ini,” katanya dalam satu kenyataan hari ini.
Beliau berkata, sebanyak 250 liter diesel dibeli pada setiap sesi pembelian dan ia akan diulangi sehingga empat kali setiap hari.
Kamalludin berkata, lori itu kemudiannya disyaki akan ke sebuah kawasan kuari di Manjung dan memindahkan minyak diesel ke dalam sebuah tangki.

“Minyak diesel bersubsidi ini disyaki disimpan sementara untuk kegunaan jentera, mesin atau kenderaan milik syarikat.
“Sepatutnya pihak syarikat membeli dan menggunakan minyak diesel kategori komersil atau industri sahaja dan bukannya diesel bersubsidi,” katanya.
Beliau berkata, pihaknya turut menemui sebuah unit tangki yang dianggarkan berkapasiti maksimum 15,000 liter, sebuah lori, cecair disyaki minyak diesel dianggarkan berjumlah 2,250 liter dan beberapa peralatan yang digunakan untuk memindahkan minyak diesel.
“Semua barang yang disita dalam kejadian ini dianggarkan berjumlah sebanyak RM46,800. Kes akan disiasat di bawah Akta Kawalan Bekalan 1961 dan PeraturanPeraturan Kawalan Bekalan 1974,” katanya. – KOSMO! ONLINE


Liga Super: JDT menang bergaya di Paroi
Oleh AFIFI HAFIZ MOHD NOR

6 Mac 2023, 11:03 pm
SEREMBAN – Pasukan Johor Darul Ta’zim (JDT) menang bergaya selepas menewaskan tuan rumah Negeri Sembilan FC (NSFC) malam ini.
Perlawanan Liga Super yang berlangsung di Stadium Tuanku Abdul Rahman, Paroi itu berakhir dengan keputusan 7-0.
Gol pertama JDT dihasilkan melalui tandukan Fernando Martin Forestieri yang dihantar oleh yang dihantar Leandro Sebastian Velazquez melalui sepakan percuma pada minit ke-20.
Sepakan dari luar kota penalti penyerang JDT, Dioga Luis Santo membuahkan hasil gol kedua pasukan itu pada minit ke-40.
Tambahan masa separuh masa pertama tiga minit.
Gol ketiga JDT dijaringkan oleh Fernando Martin pada minit ke-48, manakala selang empat minit, pasukan tersebut berjaya menambah satu lagi jaringan hasil sepakan Arif Aiman Mohd Hanapi.

Pada minit ke-66, JDT menghasilkan gol kelima yang dihasilkan oleh Corbin Ong La Vere Lawrence.
Lima minit selepas itu,pemain JDT Endrick Dos Santos Parafita pula menghasilkan gol keenam.
Corbin Ong berjaya menjaringkan gol ketujuh pasukan Harimau Selatan pada minit ke-87.
Perlawanan tamat selepas tambahan masa empat minit.
Seramai 15,427 penonton hadir menyaksikan perlawanan itu. – KOSMO! ONLINE


Giliran Public Health Malaysia pula beri tip hadapi kekalahan
Oleh KOSMO!

6 Mac 2023, 10:49 pm
PETALINGA JAYA – Public Health Malaysia (PHM) berkongsi tujuh tip berdepan dengan kekalahan agar seseorang atau kumpulan itu mampu bangkit meneruskan kehidupannya.
PHM menerusi hantaran di Facebooknya sebentar tadi memaklumkan, antara tip yang boleh dipraktikkan adalah belajar dari kesilapan lalu.
“Selain itu, elak pendam emosi dan perasaan serta berbual dengan rakan yang berhadapan dengan kekalahan yang sama.
“Tip lain adalah elakkan mengasingkan diri dan cuba berada bersama individu positif untuk tidak memikirkan kekalahan yang terjadi,” kongsinya.
PHM juga mengingatkan bahawa kekalahan yang terjadi tidak semestinya akan kekal berlaku di kemudian hari lagi.
“Tewas sekali bukan kalah selamanya,” katanya.

Menjengah ke ruangan komen, ramai yang mula berteka-teki tentang tujuan sebenar tip tersebut diberikan.
Ada di antara pengguna mengaitkan tip tersebut dengan kekalahan sebuah pasukan bola sepak ternama baru-baru ini.
Terdahulu, Dewan Bahasa dan Pustaka Malaysia (DBP) dalam satu poster memuat naik pantun empat kerat berserta nombor tujuh telah meraih perhatian ramai pengguna media sosial hari ini.
“Satu dua tiga empat, lima enam tujuh setengah, sungguhpun pandai tupai melompat, ada masa jatuh ke tanah,” katanya. – KOSMO! ONLINE


Budak lemas dihanyut ombak deras
Oleh ROHANA MOHD. NAWI

6 Mac 2023, 9:45 pm
BACHOK – Seorang kanak-kanak lemas selepas dipercayai dihanyut ombak deras ketika sedang mandi-manda bersama ibu dan bapa saudaranya di Pantai Kemayang di sini petang tadi.
Mangsa, Muhammad Iman Mikail Muhammad Sabri, 8, disahkan meninggal dunia semasa menerima rawatan di Klinik Kesihatan Beris Panchor, Tawang di sini kira-kira pukul 5.45 petang.
Ketua Polis Daerah Bachok, Superintendan Mohamad Ismail Jamaluddin berkata, siasatan mendapati, kejadian berlaku kira-kira pukul 4.30 petang ketika mangsa sedang mandi bersama bapa saudaranya, Syafiq Mohamed, 29, ibu saudara, Nur Aisyah Suhaimi, 26, dan seorang lagi individu di pantai itu.
Menurutnya, semasa sedang mandi, mangsa dipercayai dihempas ombak deras yang menarik dan membawanya ke tengah laut.
“Menyedari kejadian itu, bapa saudaranya cuba menyelamatkan mangsa, namun gagal ekoran ombak kuat, bagaimanapun mangsa berjaya diselamatkan oleh orang awam yang berada di kawasan pantai berkenaan kira-kira 10 minit kemudian,” katanya ketika dihubungi Kosmo! sebentar tadi.
Menurut Mohamad Ismail, ahli keluarga membawa mangsa ke Klinik Kesihatan Beris Panchor di sini sebelum pembantu perubatan klinik berkenaan mengesahkan kanak-kanak itu sudah meninggal dunia.

Katanya, berikutan berlaku dua kejadian lemas dalam tempoh dua hari berturut-turut di Pantai Kemayang, beliau mencadangkan agar pihak Pejabat Tanah dan Majlis Daerah Bachok menempatkan papan tanda larangan mandi di kawasan berkenaan. – KOSMO! ONLINE


Gangguan bekalan kuasa jejas perkhidmatan LRT laluan Kelana Jaya
Oleh KOSMO!

6 Mac 2023, 9:32 pm
PETALING JAYA – Operasi perkhidmatan transit aliran ringan (LRT) laluan Kelana Jaya mengalami gangguan akibat masalah bekalan kuasa melibatkan lima stesen bawah tanah antara Stesen LRT Ampang Park dan Masjid Jamek.
Rapid Rail dalam satu kenyataan berkata, gangguan yang dilaporkan berlaku jam 7.50 malam tadi menyebabkan fasiliti seperti lif, eskalator dan lampu tidak dapat berfungsi di stesen-stesen terlibat.
“Pihak operasi telah mengaktifkan perkhidmatan rel alternatif di mana semua tren dari arah Putra Heights berpatah balik di Stesen LRT Pasar Seni, manakala tren dari arah Gombak berpatah balik di Stesen LRT Damai.
“Buat masa ini kerja-kerja mengenal pasti punca gangguan sedang giat dijalankan.
“Rapid Rail mohon maaf atas kesulitan. Pengumuman dari masa ke masa akan dibuat menerusi saluran media sosial Rapid KL dan pengumuman di stesen,” katanya. – KOSMO! ONLINE


Penyedia Telegram akan dipanggil bincang isu sebaran bahan
Oleh ISKANDAR SHAH MOHAMED

6 Mac 2023, 11:31 pm
SHAH ALAM – Kementerian Komunikasi dan Digital (KKD) akan memanggil penyedia aplikasi Telegram bagi membincangkan isu berkaitan penyebaran bahan yang menyalahi undang-undang di negara ini seperti kandungan berunsur penipuan (scammer), ekstrimisme, agama, pornografi dan berita palsu.
Menteri Komunikasi dan Digital, Ahmad Fahmi Mohamed Fadzil berkata, kerajaan memandang serius soal keselamatan siber atau atas talian bagi semua platform media sosial termasuk Telegram.
Kata beliau, pihaknya mengakui wujud kelompongan dan terdapat isi kandungan yang membimbangkan menerusi aplikasi tersebut.
“Justeru, kementerian akan memanggil Telegram bagi mengadakan perbincangan menyeluruh dalam tempoh terdekat dan langkah itu bukan bersifat mengambil tindakan namun lebih kepada menyatakan kerisauan beberapa isu yang timbul berkaitan penyebaran bahan terutama scammer,” katanya ketika ditemui selepas program TownHall Rakyat di Karangkraf di sini, malam ini.
Jelas Ahmad Fahmi, pihaknya turut tidak mahu bertindak terlalu tegas kepada semua penyedia platform sedia ada.
Tambah beliau, fokus KKD kini mahu menemui semua penyedia platform digital terlebih dulu bagi menjalin kerjasama positif dan konstruktif selain meminta CyberSekuriti Malaysia untuk meneliti isu keselamatan semua aplikasi bagi membaiki kelompongan sedia ada. – KOSMO! ONLINE


Anwar gesa LHDN pastikan golongan ‘Maha Kaya’ bayar cukai
Oleh EDDY AQMAL MOHAMED HAMIDI

6 Mac 2023, 11:36 pm
CYBERJAYA – Perdana Menteri, Datuk Seri Anwar Ibrahim menggesa Lembaga Hasil Dalam Negeri (LHDN) agar memastikan pihak-pihak ‘maha kaya’ yang wajib membayar cukai melaksanakan tanggungjawab mereka itu dan tidak culas.
Anwar berkata, perkara sama pernah disuarakan beliau ketika menjawat jawatan Menteri Kewangan pada tahun 1990-an lalu untuk memastikan setiap orang wajib membayar cukai tanpa dikecualikan dan ia temasuklah 10 orang jutawan terkemuka negara ketika itu yang enggan atau tidak membayar cukai sepenuhnya.
“Saya masih ingat tatkala melawat pejabat Jabatan Hasil Dalam Negeri (sebelum menjadi Lembaga), dan kakitangan memaklumkan bahawa masalah paling sukar dihadapi mereka adalah kesukaran untuk mengutip cukai apabila melibatkan tokoh-tokoh besar termasuk orang kenamaan enggan membayar cukai.
“Saya kata agak aneh apabila sebuah negara merdeka berdaulat yang mempunyai peraturan, tetapi golongan maha kaya enggan bayar cukai. Jadi saya keluarkan kenyataan memberi peringatan bahawa saya di sebelah pegawai-pegawai jabatan ini akan memastikan setiap orang wajib bayar cukai tanpa kecuali,”katanya ketika berucap pada majlis sambutan Hari Hasil di sini, hari ini.
Menurut Anwar, kenyataan tersebut merupakan sesuatu yang sudah pasti menggemparkan pada ketika itu namun beliau berpuas hati kerana susulan kenyataannya itu, prestasi LHDN selepas itu jauh bertambah baik malah mereka yang enggan membayar cukai telah mengaku kalah dan mula mematuhi peraturan.
“Sehubungan itu, gesaan saya pada malam ini juga sama, saya akan memberi sokongan penuh kepada LHDN. Tidak munasabah bagi pegawai kerajaan, penjawat awam, peniaga kecil dan orang-orang biasa bayar cukai sepenuhnya namun orang-orang yang memperoleh manfaat besar dalam negara ini mencuba pelbagai helah untuk mengelakkannya (bayar cukai).

“Ada yang keluarkan wang, dana ke luar negara sehingga ratusan juta untuk mengelakkan bayar cukai. Saya turut nyatakan pandangan terbuka di Parlimen serta di luar Parlimen dan melihat beberapa laporan pengaliran dana keluar, dana haram sama ada daripada rasuah, dadah atau perniagaan haram lain untuk mengelak bayar cukai, tapi pada masa itu saya tidak lihat tindakan berkesan.
“Namun, laporan itu mungkin tak benar semua, tapi apa yang saya tuntut adalah kajian bagaimana boleh ia melepasi (dana keluar negara) yang kebetulan mereka itu orang besar dan mempunyai kedudukan tinggi dalam kerajaan,” katanya.
Justeru, beliau meminta badan penguat kuasa membuat siasatan dan bukannya menghukum termasuk menyiasat serta menggeledah mengapa seorang bekas Menteri Kewangan menggondol kekayaan ratusan bilion dan boleh terlepas semua siasatan.
“Selagi saya diamanahkan untuk memimpin kerajaan ini, saya mahu rakyat sama ada kecil atau maha kaya tunduk kepada hukum dan tidak terlepas membayar cukai.
“Menjadi tanggungjawab LHDN memastikan orang atasan (bayar cukai) dan kalau perkara ini berjaya dilaksanakan, saya percaya hasil negara kita akan terus meningkat dan prestasi lebih baik daripada tahun-tahun lalu,” tegas beliau.
Mengulas lanjut, beliau turut menetapkan sasaran untuk membebaskan lebih 130,000 individu yang tergolong dalam kalangan miskin tegar agar dibebaskan dan menyatakan kemampuan untuk berbuat demikian dengan sumbangan LHDN.
“Tahun ini kita mulakan gerakan supaya anak-anak kita di sekolah tidak pergi sekolah dengan tandas rosak dan disebabkan itu saya ambil ketetapan tahun ini untuk belanjakan RM1 bilion untuk sekolah dan klinik daif,” katanya. – KOSMO! ONLINE


Liga Super: Sabah FC ‘berpeluh’ jinakkan Kuching City
Oleh MUHAMAD ARDIE PUTRA SUHAIMI

6 Mac 2023, 10:34 pm
PETALING JAYA – Pasukan Sabah FC berjaya mengekalkan rekod sempurna pada kempen Liga Super musim ini selepas menewaskan Kuching City pada saingan di Stadium Negeri, Sarawak sebetar tadi.
Pada aksi tersebut, skuad The Rhinos yang dikendalikan oleh Datuk Ong Kim Swee membariskan kesebelasan terbaik dengan pemain utama seperti Darren Lok, Saddil Ramdani dan Jailton Da Silba mengetuai jentera serangan.
Pasukan pelawat yang berjaya meraih dua kemenangan sebelum ini dilihat mendominasi saingan pada awal perlawanan tetapi gagal menembusi benteng pertahanan skuad kendalian Irfan Bakti Abu Salim itu.
Gol yang dicari Sabah akhirnya tiba pada minit ke-24 hasil gerakan cantik yang berjaya disudahkan oleh Saddil selepas menerima umpana Darren.
Tersentak dengan gol tersebut, pasukan The Cats memperkemaskan jentera serangan dan melakukan asakan dalam usaha meraih gol penyamaan.
Serangan demi serangan yang dilakukan membuahkan hasil pada masa kecederaan babak pertama penyudah penyerang berbisa, Abu Kamara.

Bersambung pada separuh masa kedua, skuad Sabah tampil lebih garang dan tidak menunggu masa lama untuk kembali mendahului hasil ledakan pemain import dari Portugal, Telmo Ferreira pada minit ke-58.
Kedua-dua pasukan dilihat saling berbalas serangan terutama skuad tuan rumah yang mahu mengutip satu mata berharga tetapi keputusan 2-1 kekal sehingga tamat perlawanan.
Kemenangan tersebut menyaksikan Sabah meraih sembilan mata maksimum selepas mengharungi tiga perlawanan manakala Kuching City kekal dengan tiga mata. – KOSMO! ONLINE


Saya maafkan, dia umpama anak sendiri – Bapa mangsa
Oleh SYED AZLAN SAYID HIZAR

6 Mac 2023, 9:16 pm
KANGAR – “Terus terang saya cakap, saya maafkan apa yang dia (menantu) lakukan dan terima ujian ini seadanya. Saya dah anggap dia anak kandung saya.”
Demikian luahan Salleh Eizan, 61, bapa kepada Allahyarham Safsufarnisya, 26, yang maut ditembak suaminya yang juga anggota polis berpangkat lans koperal di Kampung Bendang Baru, Simpang Empat di sini semalam.
Salleh berkata, pada hari pertama kejadian berlaku, dia tidak mampu berdiri kerana tidak boleh menerima hakikat kejadian yang menimpa anak bongsunya itu.
“Semasa hari pertama kejadian, hati saya masih terkejut namun pada hari ini, keadaan bertambah baik dan saya boleh menerima ketentuan Ilahi. Menantu saya ini pula, saya sudah anggap macam anak saya sendiri kerana kami tinggal sekali, menjaga kebajikan, sering menghantar saya dan isteri menerima rawatan di hospital,” katanya.
Tambahnya, Safsufarnisya yang merupakan anak bongsu mempunyai perwatakan yang manja dan sering memeluk serta mencium ibunya hampir setiap hari.
Dalam pada itu, suasana bertambah sayu apabila ibu mangsa, Che Mas Taha, 63, menunjukkan beberapa pasang baju bayi berwarna putih pelbagai corak yang telah dibeli pasangan suami isteri itu sebagai persediaan menyambut kelahiran bayi.

“Saya tidak tahu mereka membeli baju bayi ini, kami hanya menemui baju ini dalam almari pakaian mereka selepas pasukan forensik memberi kebenaran membersihkan bilik tidur dan sepatutnya saya akan menimang cucu sekitar bulan Ogos ini,” katanya sambil menitiskan air mata.
Dalam pada itu, salah seorang kakak mangsa, Safsuzafira Salleh, 37, turut menunjukkan sekeping gambar memaparkan tulisan menggunakan gincu pada cermin meja solek menunjukkan keterujaan pasangan itu menyambut ahli keluarga baharu.
Jenazah Allahyarhamah Safsufarnisya dijangka akan dikebumikan di Tanah Perkuburan Islam Masjid Putra Simpang Empat di sini selepas solat Isyak. – KOSMO! ONLINE


Pengosongan 4 kerusi DUN bermotif politik, salah guna kuasa – Hamzah
Oleh AHMAD SHAHERMAN SHAMSURI

6 Mac 2023, 9:22 pm
PETALING JAYA – Parti Pribumi Bersatu Malaysia (Bersatu) mendakwa tindakan Dewan Undangan Negeri (DUN) Pulau Pinang meluluskan usul mengosongkan kerusi empat Ahli Dewan Undangan Negeri (ADUN) adalah satu penyalahgunaan kuasa dan bermotif politik.
Ini kerana kata Setiausaha Agung Bersatu, Datuk Seri Hamzah Zainuddin, dua ADUN Bersatu iaitu Khalid Mahtab Ishaq dan Zolkifly Lazim tidak pernah melakukan apa-apa perkara yang boleh menyebabkan kerusi mereka perlu dikosongkan di bawah Artikel 14A.
Jelas beliau, kedua-dua ADUN itu tidak pernah meletak jawatan atau dipecat daripada Bersatu atau telah menyertai parti politik lain.
“Mereka kekal sebagai ahli Bersatu sehingga kini. Tindakan DUN Pulau Pinang bukan sahaja jelas satu penyalahgunaan kuasa, malah pada hakikatnya tidak menghormati lunas-lunas demokrasi serta dilihat sebagai satu pencabulan undang-undang.
“Hak demokrasi rakyat dan pengundi telah dinafikan. Ini adalah suatu rampasan kuasa pengundi oleh DUN Pulau Pinang dengan berselindung di sebalik undang-undang,” katanya dalam satu kenyataan di sini hari ini.
Mengulas lanjut, Hamzah berkata, walaupun Bersatu menghormati keputusan Mahkamah Tinggi Pulau Pinang yang menolak permohonan keempat-empat ADUN ini.

“Kami dinasihatkan dan mempercayai bahawa Mahkamah telah terkhilaf dalam menafsirkan pemakaian Artikel 14A ke atas mereka dan Bersatu telah memfailkan rayuan ke Mahkamah Rayuan terhadap keputusan tersebut.
Terdahulu, DUN Pulau Pinang hari ini meluluskan usul mengosongkan kerusi empat ADUN iaitu Khalid Mahtab Ishaq (Bertam), Zulkifli Ibrahim (Sungai Acheh), Dr. Afif Bahardin (Seberang Jaya) dan
Zolkifly Lazim (Teluk Bahang) dengan menggunakan Artikel 14A Perlembagaan Pulau Pinang. – KOSMO! ONLINE


Denda atau penjara jika berbogel di bilik hotel Singapura
Oleh KOSMO!

6 Mac 2023, 8:12 pm
SINGAPURA – Hukuman denda akan dikenakan jika terdapat aduan bahawa penghuni hotel berbogel di dalam biliknya sendiri di Singapura, lapor portal berita The Sun kelmarin.
Jika seseorang melaporkan kepada pihak berkuasa bahawa terdapat penghuni  yang berbogel di dalam bilik hotelnya, pesalah boleh dikenakan denda sebanyak S$2,000 (RM6,649) atau dipenjara selama tiga bulan di negara tersebut.
Ia adalah kerana perbuatan bogel tersebut dianggap sebagai tingkah laku lucah di bawah Akta Kesalahan Pelbagai (Ketenteraman Awam dan Gangguan) atau MOPONA di Singapura.
Sudah tentu, seseorang itu akan didapati bersalah jika perbuatan berbogel itu dilihat oleh orang lain dan ia menjadi pandangan umum. Justeru, tirai bilik hotel perlu ditutup dengan sempurna sekiranya penghuni tidak memakai seurat benang.
Pada tahun 2009, seorang lelaki didenda S$2,600 (RM8,644) selepas dia berbogel di dalam flatnya sendiri. Perbuatannya yang tidak memakai sebarang pakaian dilihat oleh jirannya.
Singapura turut menguatkuasakan undang-undang melarang mengunyah gula-gula getah, memberi makan haiwan liar dan mencuri WiFi milik orang lain. – Agensi


Wanita hilang selepas kereta dihanyut arus banjir
Oleh MASTURAH SURADI

6 Mac 2023, 8:10 pm
MERSING – Seorang wanita disyaki hilang selepas kereta dipandu dihanyutkan arus banjir di Kilometer 28 Jalan Nitar- Kahang, di sini hari ini.
Ketua Balai Bomba Penyelamat Endau, Mohd Alias Hussin berkata, pihaknya menerima laporan kejadian itu pada pukul 6.49 pagi menyatakan terdapat mangsa yang terperangkap di dalam sebuah kereta Perodua Myvi.
“Setibanya pasukan keluaran operasi (PKO) di tempat kejadian didapati tiada tanda-tanda mangsa berada di lokasi. PKO bertindak membuat pencarian di sekitar kawasan Felda Nitar 1 dan Felda Nitar 2.
“Pada pukul 1.50 petang usaha pencarian diteruskan di lokasi Felda Nitar 2 dimana mangsa dipercayai telah terbabas ke tebing jalan. Paras air di atas jalan raya kira-kira empat kaki,” katanya dalam kenyataan hari ini.
Sementara itu Ketua Polis Daerah Mersing, Superintendan Abdul Razak Abdullah Sani dalam kenyataan memaklumkan Ibu Pejabat Daerah (IPD) Mersing mengesahkan kejadian melibatkan wanita warga tempatan berusia 23 tahun.
“Mangsa dikatakan memandu sebuah kereta perodua Myvi dalam perjalanan dari Mersing ke Kluang. Wanita itu dipercayai telah memandu kenderaannya di jalan raya yang telah dinaiki air banjir dan dihanyutkan arus bersama-sama kenderaan yang dipandunya.

“Susulan itu operasi mencari dan menyelamat (SAR) telah diatur gerak sejak pukul 11 pagi sebaik maklumat diterima dari MERS 999 dan operasi ini melibatkan 27 orang pegawai dan anggota dari Ibu Pejabat Polis Daerah Mersing dan Jabatan Bomba dan Penyelamat Malaysia (JBPM) Endau dan Mersing,” katanya.
Katanya, sebanyak tiga buah bot kecil digunakan dalam SAR yang turut melibatkan Pasukan Penyelamat Di Air, (PPDA) JBPM Skudai, Johor. – KOSMO! ONLINE


Abdul Hadi akui ada ‘usaha’ jatuhkan Kerajaan Perpaduan
Oleh KOSMO!

6 Mac 2023, 8:06 pm
KUALA LUMPUR – Presiden Pas, Tan Sri Abdul Hadi Awang mengakui ada ‘usaha’ sedang dijalankan Perikatan Nasional (PN) dan parti komponen di blok pembangkang untuk menjatuhkan Kerajaan Perpaduan ketika ini.
Menurut Abdul Hadi, berdasarkan sistem demokrasi negara, perkara itu boleh dilakukan dan tiada mana-mana pihak boleh menghalang PN untuk menumbangkan kerajaan pimpinan Datuk Seri Anwar Ibrahim.
Jelas beliau, usaha tersebut boleh dilakukan sama ada menerusi undi tidak percaya ataupun melalui Surat Akuan Berkanun (SD).
“Itu satu kenyataan politik dan biasa berlaku dalam politik, undi tidak percaya dan dapatkan SD, penyokong kerajaan berpaling tadah itu berlaku.
“Kita melihat ada tanda-tanda yang menunjukkan dalam kerajaan campuran yang ada ini, perasaan tidak puas hati bersama-sama komponen sendiri. Dengan sebab itu sesuatu tidak mustahil akan berlaku, dalam negara demokrasi dibolehkan,”katanya di Parlimen hari ini.
Sementara itu, ketika ditanya sama ada cubaan menjatuhkan Kerajaan Perpaduan bertentangan dengan titah Yang Dipertuan Agong yang mahukan kestabilan, Ahli Parlimen Marang itu memberitahu ia tidak boleh dijadikan sebagai kata putus.

“Kenyataan Agong satu kenyataan yang tidak jadi kata putus yang menghalang untuk ada perubahan dalam negara demokrasi.
“Mengikut Raja Berperlembagaan, (kedudukan) Raja di bawah Perlembagaan. Perlembagaan kita masih menjunjung demokrasi, dan ia tak bercanggah,” jelasnya.
Pada masa sama, Abdul Hadi memaklumkan bahawa pihaknya akan terus pertahankan rakan-rakan sekutunya dalam Parti Pribumi Bersatu Malaysia (Bersatu).
“Ini satu penyiasatan dan pendakwaan terpilih, ‘double standard’ berbanding kes rasuah dan salahguna kuasa melibatkan pemimpin UMNO dan DAP,” ujarnya. -KOSMO! ONLINE


Pemuda Cina kongsi kisah cinta pertama dengan gadis Melayu
Oleh KOSMO!

6 Mac 2023, 7:47 pm
PETALING JAYA – Seorang pemuda berbangsa Cina secara terbuka berkongsi kisah cinta pertamanya terhadap seorang gadis Melayu ketika berada di alam sekolah menengah.
Liang Chia, turut berkongsi video ketika menghadiri perkahwinan gadis tersebut di TikTok dan memuji dirinya masih cantik seperti kali pertama berjumpa di tingkatan satu.
“Dia merupakan gadis Melayu paling cantik yang pernah saya jumpa. Dia aktif, manis dan menawan. Senyumannya mampu mencairkan segala-galanya. Kalau anda lihat senyumannya, anda mungkin tidak akan dapat lupakannya seumur hidup.
“Dia masih cantik seperti kali pertama saya jumpanya di tingkatan satu. Semoga Tuhan kurniakan permulaan kehidupan baru dengan hikmah, berkat dan kegembiraan,” kongsinya menerusi video tersebut.
Perkongsian Liang Chia itu menerima reaksi baik orang ramai yang memuji sikap positifnya itu.
“Kenangan terindah sangat la tu, saya gembira awak nikmati majlis perkahwinan dia. Teruskan kekalkan aura positif,” ujar Tchmas.

“Kita pula yang sedih ni Chia. Tak apa ramai lagi yang cantik tau. Cuba awak tengok saya, senyuman saya pun boleh cairkan segalanya,” seloroh Kirana.
“Saya tak tahu, tapi perasaan mesti dah tak ada kan sebab benda pun dah lama berlalu?” soal seorang lagi pengguna. – KOSMO! ONLINE


Banjir: Agrobank tawar moratarium 6 bulan kepada petani, pesawah
Oleh MOHAMAD NAUFAL MOHAMAD IDRIS

6 Mac 2023, 7:24 pm
KUALA SELANGOR – Para pesawah dan petani yang terjejas akibat bencana banjir boleh menarik lega apabila Agrobank menawarkan moratarium enam bulan kepada golongan tersebut.
Menteri Pertanian dan Keterjaminan Makanan, Datuk Seri Mohamad Sabu berkata, pihak bank itu memberikan moratarium berkenaan kerana simpati dengan golongan tersebut yang kehilangan hasil pertanian akibat bencana berkenaan.
“Selain moratarium, pihak bank juga akan mengecualikan caj pertukaran kad atau buku simpanan untuk pesawah dan petani yang terlibat dalam banjir, dan mereka boleh membuat permohonan di mana-mana cawangan Agrobank mulai hari ini,” katanya selepas melawat kawasan jelapang padi Selangor di Sekinchan, di sini, hari ini.
Dalam perkembangan lain, Mohamad memberitahu kerajaan kini sedang mengambil beberapa langkah bagi memastikan hasil padi negara dapat ditingkatkan sewajarnya dengan menggalakkan pesawah menggunakan baja organik berbanding baja kimia yang banyak digunakan ketika ini. – KOSMO! ONLINE


Gajah lapar terbalikkan trak di tepi jalan
Oleh KOSMO!

6 Mac 2023, 9:25 pm
BANGKOK – Seekor gajah liar  dipercayai lapar di daerah Tha Takiap, Thailand berkeliaran di sebatang jalan sehingga menyebabkan sebuah trak terhenti dan haiwan itu seolah-olah ‘naik minyak’ apabila menterbalikkan kenderaan tersebut dengan belalainya kelmarin.
Menurut portal berita Nation of Thailand, insiden itu berlaku di Pusat Perlindungan Hidupan Liar Khao Ang Rue Nai, timur Bangkok dan dirakam  menerusi kamera video sebuah kereta yang melalui jalan sama.
Gajah itu dipercayai lapar dan menyangka terdapat makanan di dalam trak itu.
Seorang lelaki dikenali sebagai Tao yang memandu kereta ketika isterinya merakam video itu berkata, haiwan itu melintas  jalan ketika keluarganya dalam perjalanan ke Chonburi.
“Saya tidak percaya seekor gajah liar menggunakan belalainya untuk menolak trak itu di tepi jalan,” katanya.
Tambahnya, semua orang di dalam keretanya menjadi panik apabila kejadian itu berlaku, terutama anaknya.

Bimbang akan keselamatan pemandu trak itu, dia segera menghubungi agensi perlindungan hidupan liar.
Pegawai-pegawai hidupan liar itu kemudian tiba di tempat kejadian dan menghalau gajah itu sebelum membantu pemandu lori trak tersebut keluar dari kenderaannya dan dia tidak mengalami sebarang kecederaan. – Agensi


Faktor usia, Natasha Hudson mahu segera hamil lagi
Oleh MOHAMMAD SHAHEMY AZMI

6 Mac 2023, 7:31 pm
PETALING JAYA – Memasuki usia 41 tahun, aktres yang juga model popular, Natasha Hudson menyuarakan keinginan untuk mempunyai zuriat hasil perkongsian hidup bersama suami kelimanya.
Menikahi Muhammad Harits Jasmin atau Jay Jasmin sejak setahun lalu, Natasha dan suaminya bagaimanapun tidak terlalu terdesak untuk dikurniakan anak.
Menurut Natasha, mereka hanya berserah kepada Allah jika dikurniakan rezeki suatu hari nanti.
Katanya, dia dan suami pernah berbincang untuk memiliki zuriat bersama, namun memilih untuk menstabilkan kewangan dan ekonomi mereka terlebih dahulu.
“Selepas setahun mendirikan rumah tangga, sudah tentu kami inginkan cahaya mata. Kami pun pernah berbincang tentang perkara ini (zuriat).
“Saya selalu usik suami tentangnya (untuk memiliki anak), namun kami kena stabilkan dahulu keluarga, punca rezeki dan anak-anak (hasil perkahwinan terdahulu),” kata Natasha kepada Kosmo!.

Ujar selebriti berdarah Melayu-Australia itu lagi, walaupun mempunyai keinginan untuk menambah bilangan zuriat, namun dia tidak boleh menunggu terlalu lama disebabkan faktor usia.
“Kalau mahu miliki zuriat pun, insya-Allah untuk tahun seterusnya (tahun hadapan). Tapi saya pun tidak boleh menunggu lama sebab faktor usia,” katanya.
Ketika disoal tentang perasaan suami, aktres filem Chermin itu berkata, Jay sebenarnya tidak kisah jika perkahwinan mereka tidak dihadirkan dengan cahaya mata, memandangkan sudah pun memiliki tiga orang anak tiri.
“Suami kata dia tidak kisah. Kalau tidak ada, pun tak mengapa. Tapi kalau ada dia okay. Sebab bila saya cakap nak (anak), sudah tentu dia suka.
“Bagi suami, kehadiran tiga orang anak ‘ekspres’ (tiri) sudah cukup menggembirakan hatinya. Dia sangat senang dengan kehadiran anak-anak saya. Tapi saya tahu dia inginkan anak sendiri juga,” jelasnya.
Natasha yang ditemui pada majlis pertunjukan fesyen Rizman Ruzaini Fall Winter 2023 dan Raya 2023 di Hotel St. Regis itu mengakui sangat bahagia dan tenang dengan perkahwinan kali ini.
“Alhamdulillah ada seseorang yang boleh faham diri saya dan kami boleh berbual seperti seorang rakan. Apa yang penting, keluarganya boleh menerima kehadiran saya,” kata Natasha.
Untuk rekod, Natasha mendirikan rumah tangga bersama Jay Jasmin pada 28 Mac tahun lalu dalam sebuah majlis yang diadakan secara sederhana di Masjid Al Umm, Bandar Baru Bangi, Selangor. Dalam satu kenyataannya, Natasha berharap perkahwinan kali kelimanya itu tidak disensasikan pihak media.


Empat ADUN Pulau Pinang diarah kosongkan kerusi
Oleh Zuid Samson

6 Mac 2023, 9:22 pm


Institut Terjemahan dan Buku Malaysia sahut saranan perkasa budaya ilmu
Oleh NURUL IZZATI ZAINI

6 Mac 2023, 6:07 pm
PETALING JAYA – Kementerian Pendidikan Malaysia (KPM) melalui Institut Terjemahan dan Buku Malaysia (ITBM) menyambut baik hasrat dan saranan kerajaan dalam pemerkasaan budaya ilmu melalui gerakan budaya membaca.
Pengarah Urusan ITBM, Sakri Abdullah berkata, pihaknya akan terus mempergiatkan lagi usaha mengumpul dan menterjemahkan karya-karya besar untuk dinikmati oleh pembaca tempatan dan antarabangsa.
Jelasnya, ITBM juga sedang mengusahakan beberapa penerbitan yang memenuhi keperluan masa kini dan citarasa generasi muda, antaranya karya William Shakespeare dalam bentuk komik.
“Kerjasama kami dengan Dewan Bahasa dan Pustaka (DBP) dan Yayasan Karyawan diharap akan dapat membentuk satu pasukan yang proaktif.
“Ini bagi memastikan peruntukan yang disediakan kerajaan itu bakal mendapat pulangan secara berperingkat, iaitu dalam jangka pendek, sederhana dan panjang.
“Selain itu, usaha penterjemahan dan memperbanyakkan kepustakaan berbahasa Melayu membuktikan bahawa Bahasa Melayu juga mampu menterjemahkan karya-karya besar dunia,” katanya dalam kenyataan hari ini.

Tambahnya, inisiatif ini turut memberi manfaat bukan sahaja kepada golongan dewasa, malah kepada pelajar di peringkat sekolah rendah dan menengah.
“ITBM merakamkan ucapan terima kasih kepada Perdana Menteri, Datuk Seri Anwar Ibrahim atas inisiatif dan peruntukan belanjawan yang disediakan untuk pelaksanaan usaha pemerkasaan ini,” katanya. – KOSMO! ONLINE


Mahkamah: Pendakwaan tutup kes bekas Ahli Parlimen Labuan
Oleh NUZULSHAM SHAMSUDDIN

6 Mac 2023, 7:14 pm
KUALA LUMPUR – Selepas 24 saksi dipanggil memberi keterangan, pihak pendakwaan hari ini menutup kes bekas Ahli Parlimen Labuan Datuk Rozman Isli yang didakwa menggunakan kedudukan untuk mendapatkan kontrak pekerjaan bagi Syarikat Labuan Liberty Port Management Sdn. Bhd. (LLPM).
Perkara itu dimaklumkan Timbalan Pendakwa Raya Ahmad Feisal Mohd. Azmi semasa prosiding perbicaraan di hadapan Hakim Mahkamah Sesyen Rozina Ayob.
Menurut Ahmad Feisal, pendakwaan bertindak menutup kes selepas pegawai penyiasat Suruhanjaya Pencegahan Rasuah Malaysia (SPRM) Mohd. Ahyar Salleh Hudin ,40, yang merupakan saksi pendakwaan ke-24 yang juga saksi terakhir selesai memberi keterangan.
Hakim Rozina kemudian memerintahkan kedua-dua pihak memfailkan hujahan bertulis pada atau sebelum 4 April manakala hujahan balas atau klarifikasi pada 6 April sebelum memutuskan sama ada Rozman dibebaskan daripada pertuduhan itu atau diperintahkan untuk membela diri.
Bagaimanapun, tarikh keputusan di akhir kes pendakwaan akan ditetapkan kemudian oleh mahkamah.
Pada prosiding hari ini, Rozman diwakili peguam Muhammad Rafique Rashid Ali.

Untuk rekod, perbicaraan kes itu yang bermula 11 Ogos tahun lalu dengan antara saksi pendakwaan yang telah dipanggil ialah Bekas Ahli Lembaga Pengarah Lembaga Pelabuhan Labuan (LPL) Zulkurnain Ayub, Bekas Timbalan Ketua Setiausaha (Pengurusan), Kementerian Pengangkutan, Datuk Chua Kok Ching dan Setiausaha Jawatankuasa Pembangunan dan Pelaburan Lembaga Pelabuhan Labuan (LPL) Hida Jerman.
Mengikut pertuduhan, Rozman, 59, didakwa sebagai seorang pegawai badan awam iaitu Timbalan Pengerusi Lembaga Pelabuhan Labuan, telah menggunakan kedudukan untuk mendapatkan suapan iaitu kontrak pekerjaan sebagai operator Dermaga Merdeka Pelabuhan Labuan bagi LLPM, yang bapa dan adik lelakinya mempunyai kepentingan.
Kesalahan itu didakwa dilakukan di Bilik Mesyuarat TKSU, Aras 9, Kementerian Pengangkutan Malaysia, Jalan Tun Hussein, Presint 4, Putrajaya antara pukul 2.30 hingga 5.30 petang pada 21 Mac 2018.
Berikutan itu pertuduhan dikemukakan mengikut Seksyen 23(1) Akta SPRM dan boleh dihukum di bawah Seksyen 24(1) akta sama, yang membawa hukuman maksimum penjara 20 tahun serta denda lima kali nilai suapan atau RM10,000 mengikut mana lebih tinggi, jika sabit kesalahan. – KOSMO! ONLINE


Pekerja jujur pulang duit pelanggan terima bonus
Oleh KOSMO!

6 Mac 2023, 7:07 pm
PETALING JAYA – Seorang pengusaha restoran sanggup memberikan bonus kepada salah seorang pekerjanya kerana berlaku jujur selepas menjumpai satu sampul berisi wang kertas.
Menerusi perkongsian Min Aina Seafood di Facebook, dia akui bersyukur mempunyai pekerja yang jujur selain dapat memulangkan semula wang tersebut kepada pemiliknya.
“Rezeki saya dapat pekerja yang jujur. Dia terjumpa sejumlah duit dalam sampul dan terus berikan pada saya. Nasib baik tempat yang dia jumpa berdekatan dengan meja yang pelanggan ‘book’ (tempah).
“Terus saya hubungi pelanggan itu dan bertanyakan ada tak ahli keluarganya nama sekian-sekian. Dia kata ada dan terus bagi nombor keluarganya kepada saya.
“Alhamdulillah, setelah ditanya jenis dan warna sampul, dia dapat jawab dengan tepat. Baru dia sedari sampul tersebut hilang dari poket,” katanya dalam hantaran itu, semalam.
Tambahnya, sebagai penghargaan, dia akan memberikan bonus dalam bentuk wang tunai kepada pekerjanya itu sebagai tanda terima kasih atas kejujurannya. – KOSMO! ONLINE


Mentega Terbang: PDRM terima 8 laporan, kertas siasatan dibuka
Oleh AZMI NORDIN

6 Mac 2023, 7:03 pm
KUALA LUMPUR – Polis Diraja Malaysia (PDRM) menerima lapan laporan polis dan membuka satu kertas siasatan berhubung filem kontroversi bertajuk ‘Mentega Terbang’.
Setiausaha PDRM, Datuk Noorsiah Mohd Saadudin berkata, Unit Siasatan Jenayah Terkelas (USJT), D5 Bukit Aman akan mengambil alih siasatan kes terbabit.
“Sehingga kini, Polis PDRM telah menerima sebanyak lapan laporan polis di mana satu kertas siasatan telah dibuka.
“Kes disiasat oleh Unit Siasatan Jenayah Terkelas (USJT), D5 Bukit Aman di bawah Seksyen 298A dan Seksyen 505 (b) Kanun Keseksaan serta Seksyen 233 Akta Komunikasi dan Multimedia 1998,” katanya dalam kenyataan hari ini.
Menurut Noorsiah,kes masih dalam siasatan pihak USJT dan sebarang perkembangan akan dimaklumkan kelak.
Terdahulu, Jabatan Kemajuan Islam Malaysia (Jakim) mendapati kandungan filem ‘Mentega Terbang’ terdapat pertentangan yang jelas dengan akidah dan cara kehidupan umat Islam di Malaysia yang beraliran Mazhab Syafie.

Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar dipetik berkata, Jakim akan mengemukakan ulasan secara terperinci kepada Suruhanjaya Komunikasi dan Multimedia Malaysia (MCMC), agar tindakan dapat diambil berpandukan undang-undang sedia ada.
Dalam pada itu, organisasi bukan kerajaan (NGO) turut tampil membuat laporan polis terhadap penerbitan filem kontroversi ‘Mentega Terbang’ kerana didakwa mengangungi adegan yang mengganggu akidah umat Islam di negara ini. – KOSMO! ONLINE


Duda tunjuk kemaluan dipenjara lima bulan
Oleh OTHMAN YAHAYA

6 Mac 2023, 6:58 pm
YAN – Seorang duda dihukum penjara selama lima bulan oleh Mahkamah Majistret di sini hari ini atas pertuduhan menunjukkan kemaluan kepada dua wanita pada bulan lalu.
Majistret, Anis Suraya Ahmad menjatuhkan hukuman itu selepas tertuduh, Ahmad Zuhairi Ahmad Fadlah, 26, mengaku bersalah atas pertuduhan tersebut.
Anis Suraya memerintahkan tertuduh menjalani hukuman penjara bermula dari tarikh dia ditangkap pada 5 Februari lalu.
Mengikut kertas pertuduhan, dia didakwa menunjukkan kemaluannya kepada dua wanita berusia 20 dan 27 tahun di Batu 22 Jalan Teroi menghala Sungai Yan di sini kira-kira pukul 11.45 pagi, 5 Februari lalu.
Pertuduhan dibuat mengikut Seksyen 509 Kanun Keseksaan yang memperuntukkan hukuman penjara sehingga lima tahun atau denda atau kedua-duanya sekali.
Pendakwaan dikendalikan Pegawai Pendakwa, Inspektor Masnini Mat Daud manakala tertuduh tidak diwakili peguam.

Kosmo! Online pada 5 Februari lalu melaporkan dua wanita ketakutan apabila diekori seorang lelaki berkelakuan lucah dengan menunjukkan kemaluannya ketika menunggang motosikal di Batu 22 Jalan Teroi-Sungai Yan di sini dan suspek kemudian ditahan di rumahnya di Teroi, di sini kira-kira pukul 5.45 petang hari sama. – KOSMO! ONLINE


Moderator TikTok dera monyet sampai mati
Oleh MOHAMAD NAUFAL MOHAMAD IDRIS

6 Mac 2023, 6:52 pm
SHAH ALAM – Seorang moderator kandungan aplikasi TikTok dipercayai mendera seekor anak monyet sehingga mati dengan memukul, mencacatkan dan membakar bahagian kaki serta tangan haiwan tersebut baru-baru ini.
Ketua Polis Daerah Shah Alam, Asisten Komisioner Mohd. Iqbal Ibrahim berkata, laporan berhubung kes tersebut diterima pihaknya daripada orang awam kira-kira pukul 11.25 pagi pada 20 Januari lalu berdasarkan maklumat melalui aplikasi media sosial berkenaan perbuatan penganiayaan terhadap haiwan.
Katanya, hasil siasatan membawa kepada serbuan sebuah rumah di Setia Alam yang dihuni seorang lelaki tempatan berusia 37 tahun.
“Polis telah menemui beberapa perkakas dan peralatan serta sebuah telefon bimbit yang mengandungi gambar anak monyet yang didera. Suspek dalam kes ini telah dirakam percakapan dan rampasan telefon suspek telah dibuat. Tiada sebarang tangkapan dibuat memandangkan kes ini tidak lazim ditangkap,” katanya dalam kenyataan hari ini.
Menurut beliau, pihaknya tidak menolak kemungkinan tindakan lelaki tersebut adalah bagi mendapatkan wang apabila videonya dilihat orang ramai.
Ujar Mohd. Iqbal, setakat ini seramai empat saksi telah dipanggil bagi memberi keterangan dan kertas siasatan kemudiannya dirujuk kepada pejabat Perundangan Negeri Selangor dan diedarkan ke Jabatan Peguam Negara untuk kajian pada 2 dan 22 Februari lalu.

“Arahan dari Jabatan Peguam Negara pada 23 Februari lalu adalah supaya siasatan diteruskan untuk mendapatkan laporan hasil analisa daripada pihak forensik bagi telefon bimbit milik suspek yang dirampas.
“Kes diklasifikasikan mengikut Seksyen 30(1) Akta Kebajikan Haiwan 2015. Sebarang maklumat berkaitan kes ini boleh disalurkan kepada Pegawai Penyiasat Inspektor Anis Shafika Muhamad Adilah di talian 011-10951310,” katanya. – KOSMO! ONLINE


Gergasi tekstil tawar baju Raya Rahmah untuk B40 – KPDN
Oleh AMREE AHMAD

6 Mac 2023, 6:14 pm
PUTRAJAYA – Kementerian Perdagangan Dalam Negeri dan Kos Sara Hidup (KPDN) bakal melancarkan skim jualan pakaian Raya Rahmah untuk golongan B40 di seluruh negara.
Menterinya, Datuk Seri Salahuddin Ayub berkata, sebuah gergasi industri tekstil terkenal tanah air bersedia membantu menjayakan hasrat tersebut bermula Ramadan ini.
“Pagi tadi saya ditemui dua ‘bos besar’ syarikat itu dan mereka berbincang untuk saya sendiri melancarkan jualan Raya Rahmah dijangka pada 24 Mac ini,” katanya kepada pemberita selepas merasmikan Rahmah Raya di bawah Program Payung Rahmah di sini, hari ini.
Pada majlis berkenaan, beliau juga menyerahkan pek berisi barang keperluan harian serta persiapan Ramadan kepada 20 individu dari keluarga B40 sebagai tanda simbolik acara.
Mengulas lanjut, Salahuddin berkata, untuk pakaian Raya Rahmah, syarikat gergasi tekstil itu memberi jaminan kualiti pakaian akan dijual nanti itu setanding dengan jenis premium.
Justeru, beliau menyifatkan tawaran dari pemain besar industri itu membantu KPDN untuk dapat menggembirakan rakyat berpendapatan rendah ceria meraikan Hari Raya Aidilfitri. – KOSMO! ONLINE


Tidak dipelawa Raihan, Nazrey berhenti berharap
Oleh HANISAH SELAMAT

6 Mac 2023, 6:15 pm
KUALA LUMPUR – Tidak diundang menyertai Konsert Garis Masa Raihan di Stadium Malawati pada Februari lalu menjadi isyarat kepada bekas anggota kumpulan itu, Nazrey Johani untuk meletakkan noktah supaya berhenti berharap.
Penyanyi itu meminta selepas ini jangan lagi ada yang mempersoalkan tentang kemunculan bersama seperti dahulu kerana secara tidak langsung semua kemusykilan selama ini sudah terjawab.
“Kenapa tidak dijemput? Entahlah, jangan tanya lagi. Serahkan sahaja kepada Allah. Biarlah, belum masanya jadi (kemunculan bersama),” katanya kepada Kosmo! Online.
Bukan terkilan, akuinya yang berundur daripada Raihan pada 2006, perasaan dialaminya lebih kepada kerinduan terhadap rakan seperjuangan iaitu Abu Bakar Mohd. Yatim, Che Amran Idris dan Amran Ibrahim.
“Dahulu mungkin saya mengharap. Tentu saja bukan harapan saya seorang, tetapi juga peminat yang ingin melihat kami sepentas atau bersahabat macam dulu.
“Kalau beberapa kali harapan itu tidak dipedulikan, maka berhentilah mengharap. Kita letakkan sahaja harapan kepada Allah, itu lebih baik.

“Sebenarnya kita harap bererti kita sayang, rindu. Macam orang bergaduh, berharap lagi nak berbaik. Saya tunggu mesej dalam WhatsApp, jikalau ada baguslah.
“Tiada istilah terkilan. Sebetulnya, sakit itu pun indah. Macam orang rindu, indah sebenarnya,” luahnya yang ditemui selepas Konsert Saujana 25 Tahun di Zepp Kuala Lumpur, malam tadi.
Mendedahkan kali terakhir pertemuan dengan Abu Bakar ketika menziarahinya yang sakit beberapa tahun lalu, semua yang berlaku dianggap Nazrey sebagai ujian.
Pun begitu, itu tidak bermakna dia ingin memutuskan terus persahabatan yang terjalin sejak sama-sama memperjuangkan misi Raihan bermula pada tahun 1996.
“Satu perkara yang kita faham, kehendak Allah itu baik. Apa yang kita rasa tidak baik tetap kehendak Allah. Semuanya bagi saya sebagai keindahan dalam perjuangan.
“Belajarlah untuk terima kehendak Allah. Saya sendiri pun belajar. Saya tetap akan bekerjasama kalau diberi peluang pada masa akan datang.
“Kita pun kena faham. Ini membabitkan hati orang, bukan hati kita. Pemikiran mereka bukan pemikiran kita. Jadi kita tak boleh tentukan keputusan orang lain,” ucapnya sarat makna tersirat.
Turut mengimbas momen ketika keakraban mereka seperti saudara sedarah, kata Nazrey lagi, anaknya juga selalu dikendong rakan lain mereka ketika kecil.
“Masih basah memori waktu susah senang kami dulu dan tidak ketinggalan kenangan kedekatan ukhwah antara keluarga,” katanya yang berkongsi detik akhir penyatuan mereka menerusi catatan dalam blog Nazrey Raihan Official.
Pada Konsert Saujana 25 Tahun semalam, Nazrey yang dijemput sebagai artis undangan menyampaikan dua buah lagu secara solo, Iman Mutiara dan Sesungguhnya. – KOSMO! ONLINE


Yayasan Infaq Angkasa salur dana wakaf cecah RM13 juta
Oleh ABD. RAZAK OSMAN

6 Mac 2023, 6:32 pm
SEBERANG PERAI – Yayasan Infaq Angkasa yang ditubuh sejak 9 Julai 2021 lalu berjaya menyalurkan dana wakaf hampir RM13 juta bagi pembangunan ekonomi rakyat dalam pelbagai sektor di seluruh negara ini.
Presiden Angkatan Koperasi Kebangsaan Malaysia Berhad (Angkasa), Datuk Seri Dr. Abdul Fattah Abdullah berkata, yayasan juga telah mewakafkan dua lot bangunan empat unit bernilai lebih RM1 juta kepada Majlis Agama Islam Negeri Pulau Pinang (MAINPP).
“Sehingga kini, dana wakaf yayasan terkumpul mencecah RM25 juta dan ini akan diagihkan kepada masyarakat tertentu di negara ini.
“Yayasan mengambil pelbagai langkah proaktif bagi mencapai tujuan tersebut termasuk meningkatkan kerjasama bersama MAINPP dan Majlis Agama Islam Negeri yang lain,” katanya pada Majlis Perasmian Bangunan Wakaf MAINPP – Yayasan Infaq Angkasa di Bertam Perdana, Kepala Batas, di sini hari ini.
Pada majlis tersebut, Yang Dipertua Negeri Pulau Pinang, Tun Ahmad Fuzi Abdul Razak hadir menyantuni dan merasmikan bangunan wakaf MAINPP-Yayasan Infaq Angkasa itu.
“Usaha sebegini sebagai langkah progresif dalam mengeratkan amalan berwakaf secara profesional dan berdaya saing berlandaskan hukum syarak.

“Sudah tiba masanya badan korporat lain menjadikan wakaf sebagai satu cara hidup dalam memperkukuhkan ekonomi setempat selaras dengan aspirasi kerajaan Malaysia Madani,” tambahnya. – KOSMO! ONLINE


Lelaki, isteri orang dirotan 100 kali kerana berzina
Oleh KOSMO!

6 Mac 2023, 6:28 pm
BANDAR ACEH – Seorang lelaki berusia 29 tahun dan wanita berumur 29 tahun masing-masing dirotan 100 kali hari ini setelah mereka didapati bersalah melakukan zina oleh Majlis Hakim Syariah Langsa, Aceh, lapor laman berita Serambinews.com.
Majlis tersebut memutuskan pasangan itu bersalah pada 21 Februari lalu dan pelaksanaan hukuman turut disaksikan oleh hakim pengawas dari Mahkamah Syariah Langsa, perwakilan pemerintah Langsa dan Kejaksaan Wilayah Aceh.
Hukuman rotan itu dilakukan di Tribun Lapangan Merdeka Langsa.
Wanita itu merupakan seorang ibu di Kota Langsa dan mengaku melakukan zina dengan lelaki tersebut yang berasal dari Aceh Timur di rumah perempuan tersebut di Gampong Alue Dua, MukimLangsa Baro, Kota Langsa manakala ketika kejadian, suaminya sedang bertugas di luar kota tersebut.
Majlis Hakim yang diketuai Ketuanya, Said Nurul Hadi menyatakan,  lelaki dan wanita itu telah terbukti bersalah melakukan zina selepas mereka mengaku melakukan perbuatan tersebut.
Menurut pertuduhan, kejadian itu berlaku pada 11 Januari lalu kira-kira pukul 6 petang (waktu tempatan).

Setelah melakukan perzinaan, lelaki dan wanita berkenaan duduk di ruang tamu untuk bersembang,  menyebabkan warga kampung tersebut datang ke rumah itu dan mencurigai perbuatan mereka.
Akhirnya, pasangan tersebut mengaku melakukan perzinaan,  menyebabkan mereka diserahkan kepada pihak berwajib  oleh penduduk kampung untuk proses jatuh hukum. – Agensi


Peruntukan kerajaan tetap sampai kepada rakyat – PM
Oleh HARRITH HISHAM

6 Mac 2023, 4:45 pm
KUALA LUMPUR – Perdana Menteri, Datuk Seri Anwar Ibrahim memberi jaminan bahawa peruntukan daripada kerajaan tetap sampai kepada rakyat meskipun tidak melalui Ahli Parlimen.
Bagaimanapun, beliau menegaskan pihaknya masih terbuka untuk sebarang perbincangan berkaitan peruntukan bagi Ahli Parlimen dan banjir.
“Peruntukan Parlimen, walaupun sebelum sampai kepada Ahli Parlimen, dia sampai ke bawah dan projek tidak berkurang. Ini tohmahan politik murahan sahaja. Jadi bincanglah dulu, dia tak bincang. Negeri dia tak bagi. Kalau dia zalim tidak bagi (peruntukan) untuk orang-orang di (Kerajaan negeri) macam mana. Kategori mana itu.
“Saya kata bincang dahulu, tiada masalah. Lagipun bukan tak bagi langsung, projek masih berjalan di kampung. Macam RM50 juta dia kata zalim tak bagi pada negeri kerana kita bagi pada mangsa banjir,” katanya ketika ditemui selepas melawat pameran Hari Kraf Kebangsaan di Kompleks Kraf Kuala Lumpur, di sini hari ini.
Beliau berkata demikian sebagai mengulas gesaan yang dibuat Pengerusi Perikatan Nasional (PN) Tan Sri Muhyiddin Yassin, agar peruntukan untuk Ahli Parlimen segera diluluskan selain meminta peruntukan banjir dinaikkan daripada RM50 juta ke RM100 juta.
Mengulas berkaitan peruntukan banjir, Anwar berkata, sebanyak RM1 bilion sudah diperuntukkan bagi membantu dan mengatasi masalah banjir di Johor.

“Kita bagi dululah (RM50 juta) belanja. Lagipun kita (kerajaan) tiada kos dan kita bagi secara langsung kepada mangsa. Kita juga bagi dalam projek tebatan banjir agar disegerakan.
“Jadi, guna istilah zalim, adil dan guna al-Quran untuk ditunggangi oleh puak itu tidak boleh. Tengok macam di Johor, RM50 juta itu diberikan kepada yang memerlukan, tentu kita selaras dengan negeri tapi tidak kepada negeri,” ujarnya. – KOSMO! ONLINE